REGOLAMENT TA’ IMPLIMENTAZZJONI TAL-KUMMISSJONI (UE) 2021/983

tas-17 ta’ Ġunju 2021

li jimponi dazju anti-dumping provviżorju fuq l-importazzjonijiet ta’ foil tal-aluminju għall-modifikazzjoni li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (“ir-Regolament bażiku”) (1), u b’mod partikolari l-Artikolu 7 tiegħu,

Wara li kkonsultat lill-Istati Membri,

Billi:

1. PROĊEDURA

1.1. Il-bidu

(1) Fit-22 ta’ Ottubru 2020, il-Kummissjoni Ewropea (“il-Kummissjoni”) bdiet investigazzjoni anti-dumping fir-rigward tal-importazzjonijiet ta’ foil tal-aluminju għall-modifikazzjoni li joriġinaw mir-Repubblika tal-Poplu taċ-Ċina (“ir-RPĊ”, “iċ-Ċina” jew “il-pajjiż ikkonċernat”) fuq il-bażi tal-Artikolu 5 tar-Regolament (UE) 2016/1036. Hija ppubblikat Notifika ta’ Bidu f’Il-Ġurnal Uffiċjali tal-Unjoni Ewropea (2) (“in-Notifika ta’ Bidu”).

(2) Il-Kummissjoni bdiet l-investigazzjoni wara lment ippreżentat fis-7 ta’ Settembru 2020 (3) minn sitt produtturi tal-Unjoni (“l-ilmentaturi”), li jirrappreżentaw aktar minn 50 % tal-produzzjoni totali tal-Unjoni tal-foil tal-aluminju għall-modifikazzjoni (“ACF” jew il-“prodott ikkonċernat”). L-ilment kien fih evidenza ta’ dumping u ta’ dannu materjali riżultanti li kienet biżżejjed biex tiġġustifika l-bidu tal-investigazzjoni.

1.2. Reġistrazzjoni

(3) Skont l-Artikolu 14(5a) tar-Regolament bażiku, jenħtieġ li l-Kummissjoni tirreġistra l-importazzjonijiet soġġetti għal investigazzjoni anti-dumping matul il-perjodu ta’ qabel id-divulgazzjoni sakemm ma jkollhiex biżżejjed evidenza li ċerti rekwiżiti ma ġewx issodisfati. Wieħed minn dawn ir-rekwiżiti, kif indikat fl-Artikolu 10(4)(d) tar-Regolament bażiku, huwa li addizzjonalment għal-livell tal-importazzjonijiet li jkunu kkawżaw dannu matul il-perjodu ta’ investigazzjoni jkun hemm żieda sostanzjali oħra fl-importazzjonijiet. Kif jista’ jidher fit-Tabella 1, l-importazzjonijiet ta’ foil tal-aluminju għall-modifikazzjoni li joriġinaw mir-RPĊ urew tnaqqis ta’ 22 % fil-ħames xhur wara l-bidu meta mqabbla mal-perjodu ta’ investigazzjoni (mill-1 ta’ Lulju 2019 sat-30 ta’ Ġunju 2020). Peress li ma kien hemm l-ebda indikazzjoni fil-fajl li l-importazzjonijiet ta’ foil tal-aluminju għall-modifikazzjoni kif definit fil-premessa (45) hawn taħt huma soġġetti għal varjazzjonijiet staġjonali, il-Kummissjoni ma qisitx li kien meħtieġ li tqabbel ukoll il-livell tal-importazzjonijiet matul il-perjodu minn Novembru 2019 sa Marzu 2020 mal-livell tal-importazzjonijiet matul l-istess xhur fil-perjodu ta’ investigazzjoni. Id-data wara l-bidu kienet ibbażata fuq il-kodiċijiet TARIC maħluqa għall-prodott ikkonċernat fil-bidu. Din tqabblet mal-importazzjonijiet medji ta’ kull xahar mir-RPĊ għall-PI. Tabella 1 Importazzjonijiet miċ-Ċina fil-PI u wara l-bidu (tunnellati) Perjodu ta’ investigazzjoni Medja ta’ kull xahar tal-perjodu ta’ investigazzjoni Novembru 2020 - Marzu 2021 Novembru 2020 - Marzu 2021 medja ta’ kull xahar Importazzjonijiet miċ-Ċina fl-UE 44 276 3 689 14 465 2 893 Sors: Il-bażi tad-data tal-Eurostat u Surveillance II

(4) Konsegwentement, il-Kummissjoni ma għamlitx l-importazzjonijiet tal-prodott ikkonċernat soġġetti għar-reġistrazzjoni skont l-Artikolu 14(5a) tar-Regolament bażiku, peress li l-kundizzjoni tal-Artikolu 10(4)(d) tar-Regolament bażiku, jiġifieri żieda sostanzjali oħra fl-importazzjonijiet, ma ġietx issodisfata.

1.3. Il-partijiet interessati

(5) Fin-Notifika ta’ Bidu, il-Kummissjoni stiednet lill-partijiet interessati jagħmlu kuntatt magħha sabiex jipparteċipaw fl-investigazzjoni. Barra minn hekk, hija infurmat b’mod speċifiku lill-ilmentaturi, lill-produtturi magħrufa tal-Unjoni, lill-produtturi esportaturi magħrufa u lill-awtoritajiet fir-RPĊ, lill-importaturi u lill-utenti magħrufa kif ukoll lill-assoċjazzjonijiet magħrufa li huma kkonċernati dwar il-bidu tal-investigazzjoni u stednithom biex jipparteċipaw.

(6) Il-partijiet interessati kellhom opportunità li jikkummentaw dwar il-bidu tal-investigazzjoni u li jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(7) Bosta partijiet talbu li jsir smigħ mas-servizzi tal-Kummissjoni. Il-partijiet li għamlu talba sal-iskadenzi stipulati ngħataw opportunità li jinstemgħu.

1.4. Kummenti dwar il-bidu

(8) Utent wieħed, Manreal, kif ukoll konsorzju ta’ ħames importaturi, Cartonal Italia, Cutting Packaging, Now Plastics, QualityFoil u Transparent Paper, affermaw li l-informazzjoni fl-ilment ħafna drabi kienet inkonsistenti u bbażata fuq suppożizzjonijiet mhux sostanzjati u mhux affidabbli. Wieħed mill-produtturi esportaturi, Xiamen, ippreżenta argumenti simili.

(9) L-ewwel, il-partijiet interessati argumentaw li l-ilment kien inkonsistenti mal-mod li bih ġiet aggregata d-data li tikkonċerna l-industrija tal-UE u s-sehem tal-produzzjoni totali tal-ACF miżmuma mill-ilmentaturi. L-ilmentaturi indikaw il-proporzjoni tagħhom mill-industrija tal-Unjoni b’valuri differenti: 69,93%, 61,20% u 70% tal-produzzjoni totali tal-Unjoni.

(10) Il-Kummissjoni kkunsidrat li l-ispjegazzjonijiet mogħtija għal dawn il-valuri differenti fl-ilment huma ċari biżżejjed. Kif indikat fil-paġna 6 tal-ilment, 69,93 % jirrappreżentaw il-perċentwal tal-produzzjoni totali tal-Unjoni tal-ilmentaturi kollha. Din iċ-ċifra tinżel għal 61,20 %, jekk il-Kummissjoni tqis li waħda mill-kumpaniji li qed iressqu l-ilment kellha tiġi eskluża mill-kalkolu, peress li din il-kumpanija timporta kwantitajiet limitati tal-ACF mir-RPĊ. F’paġna 36 l-ilmentaturi jindikaw li l-analiżi tad-dannu tappartjeni lil grupp partikolari ta’ kumpaniji, li jinkludi lil Novelis li mhijiex ilmentatur, u li flimkien jirrappreżentaw mill-inqas 70 % tal-produzzjoni tal-Unjoni. Din iċ-ċifra ta’ 70 % tirreferi għas-sehem tal-produzzjoni tal-UE tal-ilmentaturi kollha, jiġifieri 69,93 %, flimkien ma’ dak ta’ Novelis, u hija valur approssimat. Peress li s-70 % jintuża għal deskrizzjoni u mhux għal kalkolu, ma hemm l-ebda influwenza fuq l-analiżi li tirriżulta mill-approssimazzjoni. Fi kwalunkwe każ, dawn il-perċentwali kollha jissodisfaw il-limitu stabbilit fl-Artikolu 5(4) tar-Regolament bażiku.

(11) It-tieni, il-partijiet interessati jqisu li huwa inkonsistenti li l-ilmentaturi inkludew id-data ta’ Novelis, li waqqfet il-produzzjoni tagħha tal-prodott ikkonċernat fl-2019, fl-analiżi tagħha tad-dannu. L-impatt tal-interruzzjoni tal-produzzjoni ta’ Novelis fuq il-produzzjoni totali tal-Unjoni tal-ACF fl-2019 u l-perjodu ta’ investigazzjoni (ara l-premessa (38)) kif ukoll is-sehem tal-produzzjoni totali tal-Unjoni maħsuba għall-użu kaptiv ma jkunux affidabbli.

(12) Il-Kummissjoni kkunsidrat li l-ispjegazzjonijiet rigward l-impatt tad-data ta’ Novelis fl-ilment huma affidabbli. L-ilment matul l-analiżi tad-dannu indika data jew dettalji speċifiċi marbuta ma’ Novelis, li wrew l-impatt ta’ din id-data. Barra minn hekk, il-ħruġ ta’ Novelis mill-produzzjoni tal-prodott ikkonċernat huwa parti mill-iżvilupp tal-industrija tal-Unjoni matul il-perjodu kkunsidrat. Billi l-inklużjoni tad-data ta’ Novelis kienet iddikjarata b’mod ċar, il-Kummissjoni kienet f’pożizzjoni li tivvaluta l-influwenza fuq l-użu kaptiv, rilevanti għad-dannu. L-evidenza, inkluża d-data ta’ Novelis, tqieset biżżejjed u affidabbli biex jiġi ġġustifikat il-bidu ta’ investigazzjoni.

(13) It-tielet, il-partijiet interessati kkritikaw l-approċċ tal-ilmentaturi biex jibbażaw il-kalkolu tagħhom tal-produzzjoni totali tal-Unjoni fuq id-data tal-EAFA (European Aluminium Foil Association) aġġustata għall-volum tal-produzzjoni tal-ilmentaturi, bl-applikazzjoni ta’ aġġustament ulterjuri ta’ 5 % biex jitqies il-fatt li żewġ kumpaniji li ressqu l-ilment ma kinux jipproduċu foil għal użu domestiku, bħala wieħed inċert b’mod inerenti u bbażat fuq suppożizzjonijiet. Xiamen żied jgħid li t-tnaqqis fil-produzzjoni jsegwi x-xejra fil-konsum u jkun saħansitra kemxejn aħjar mit-tnaqqis fil-konsum. Barra minn hekk, il-ħruġ ta’ bosta produtturi tal-Unjoni mis-suq tal-ACR ġie allegatament deskritt b’mod li ma kienx rappreżentattiv, b’konsegwenza tad-dannu, kuntrarju għall-istqarriji mill-istampa li ddeskrivewh bħala wieħed imsejjes fuq deċiżjonijiet ta’ kummerċ volontarju.

(14) Il-Kummissjoni kkunsidrat il-metodu ta’ kalkolu bbażat fuq id-data tal-EAFA bħala affidabbli biżżejjed biex jiġi ġġustifikat il-bidu ta’ investigazzjoni. L-argument ta’ Xiamen li t-tnaqqis fil-produzzjoni jsegwi biss it-tnaqqis fil-konsum ma huwiex konsistenti mal-fatt li l-produtturi tal-Unjoni matul dan il-perjodu tilfu s-sehem mis-suq. Madankollu, stqarrijiet għall-istampa li jinstemgħu pożittivi minn produtturi tal-Unjoni li ddeċidew li joħorġu mis-suq ma humiex evidenza definittiva tar-raġunijiet sottostanti reali għalfejn il-produtturi kkonċernati setgħu ħarġu mis-suq.

(15) Ir-raba’, il-partijiet interessati affermaw li l-metodu tal-ilmentaturi biex jistmaw il-volum totali tal-bejgħ bħala “l-konsum tal-prodott ikkonċernat fl-UE nieqes l-importazzjonijiet totali tal-prodott ikkonċernat” kien wieħed distorsiv peress li dan ma jkunx jinkludi distinzjoni tal-bejgħ kaptiv. Huma argumentaw li jenħtieġ li l-produzzjoni maħsuba għas-suq ħieles tal-UE biss tkun rilevanti għall-analiżi. Xiamen żied l-argument li mill-inqas produttur wieħed tal-Unjoni allegatament ipproduċa kważi esklużivament foils tal-aluminju għall-użu domestiku , biex b’hekk kompla jikkawża aktar distorsjoni fil-volum totali stmat ta’ bejgħ.

(16) Il-Kummissjoni kkunsidrat il-metodu tal-ilmentaturi bħala preċiż biżżejjed għall-fini tal-ilment. Kif evidenti mill-analiżi tal-bejgħ matul il-perjodu kkunsidrat fil-premessa (271), il-bejgħ kaptiv mhuwiex sinifikanti biżżejjed biex jixħet dubju fuq l-analiżi ġenerali tad-dannu.

(17) Il-ħames, il-partijiet interessati ddikjaraw li d-data hija waħda distorta minħabba l-metrika użata. Filwaqt li l-ilment jipprovdi data f’tunnellati, kellu jiġi kkomplementat b’data fil-medja ta’ mikroni (mikrometru) minħabba li x-xejra tas-suq għat-tnaqqis fil-ħxuna tkun twassal għal output ogħla ta’ m2 għal kull tunnellata.

(18) Il-Kummissjoni kkunsidrat li x-xejra li titnaqqas il-ħxuna tal-ACF ma tagħmilx id-data pprovduta f’tunnellati mhux affidabbli billi din hija kkomplementata wkoll b’data dwar is-sehem mis-suq u x-xejra li ssir bidla għal foil irqaq taffettwa lill-produtturi kollha bl-istess mod.

(19) Is-sitta, il-partijiet interessati kkontestaw l-affidabbiltà u l-akkuratezza tal-indikaturi fl-ilment billi rreferew għal elementi iżolati multipli li jikkonċernaw id-differenzi fl-ammonti fit-tabelli li jinsabu fl-ilment, meta mqabbla mat-tabelli fil-verżjonijiet miftuħa tal-Anness 1A.2 tal-ilment, li allegatament affettwaw l-indikaturi.

(20) Il-Kummissjoni tinnota li d-diskrepanzi allegati fil-valuri joriġinaw mill-fatt li l-Anness 1A.2 jipprovdi sommarju taċ-ċifri aggregati tal-kumpaniji li lmentaw, filwaqt li fil-verżjoni kunfidenzjali ġew indikati ċifri dettaljati għal kull kumpanija. Barra minn hekk, it-tabelli fl-ilment jinkludu ċ-ċifri marbuta ma’ Novelis, li madankollu d-dokument jindika b’mod ċar. Għalhekk, id-diskrepanzi fiċ-ċifri bejn id-dokument prinċipali u l-Annessi ma jirriżultawx f’inkonsistenzi. B’żieda ma’ dan, għall-valutazzjoni tagħha, il-Kummissjoni qagħdet fuq l-Annessi aktar dettaljati speċifiċi għall-kumpanija, fil-verżjoni kunfidenzjali. Għalhekk, il-modi differenti ta’ kif jintwerew iċ-ċifri ma affettwawx il-kapaċità tal-Kummissjoni biex tivvaluta l-indikaturi tad-dannu.

(21) Is-seba’, il-partijiet interessati sostnew li l-ilment ma kienx fih evidenza pożittiva dwar l-eżistenza ta’ dannu materjali mill-importazzjonijiet li joriġinaw mir-RPĊ u kien jirreferi għal nuqqasijiet fl-allegazzjonijiet dwar l-indikaturi makro u mikro, għar-raġuni li bosta indikaturi ma kinux juru tnaqqis, jew kienu juru biss tnaqqis żgħir.

(22) Il-Kummissjoni fakkret li l-Artikolu 5(2) tar-Regolament bażiku jirrikjedi li l-ilment għandu jkun fih, sal-punt li jkun raġonvolment disponibbli għall-ilmentatur, informazzjoni dwar il-bidliet fil-volum ta’ importazzjonijiet allegatament oġġett ta’ dumping, l-effett ta’ dawn l-importazzjonijiet fuq il-prezzijiet tal-prodott simili fis-suq tal-Unjoni u l-impatt konsegwenti tal-importazzjonijiet fuq l-industrija tal-Unjoni, kif muri minn fatturi u indiċijiet rilevanti (iżda mhux neċessarjament kollha) li jaffettwaw l-istat tal-industrija tal-Unjoni, bħal dawk elenkati fl-Artikoli 3(3) u (5) tar-Regolament bażiku. F'dan il-każ, l-analiżi speċifika tad-dannu fl-ilment uriet li hemm biżżejjed evidenza li tindika penetrazzjoni sinifikanti tas-suq tal-UE mill-importazzjonijiet Ċiniżi magħmula bi prezzijiet li sostanzjalment iwaqqgħu l-prezz u li jwasslu għal bejgħ taħt il-prezz tal-industrija tal-Unjoni. Għalhekk il-Kummissjoni qieset li l-ilment kien fih biżżejjed evidenza li dan kien ta’ dannu materjali għall-industrija tal-Unjoni. Għaldaqstant, dawn il-pretensjonijiet ma ntlaqgħux.

(23) Utent wieħed, Alupol Packaging, ikkritika li, għall-kuntrarju tad-definizzjoni tal-prodott ippreżentata mill-ilmentaturi, li kienet tinkludi “mhux maħdum aktar ħlief irrumblat”, l-ACF mixtri b’mod regolari jgħaddi minn trattament ulterjuri mill-produttur, inkluż il-qsim, il-qtugħ fil-wisa’ meħtieġ, il-ġontar fiċ-ċrieki u fid-dijametri partikolari kif ukoll l-ittemprar (normalizzazzjoni).

(24) Il-Kummissjoni kkunsidrat li l-passi addizzjonali tal-produzzjoni indikati minn Alupol Packaging bħala parti inerenti tal-proċess ta’ produzzjoni u li jikkwalifika bħala “mhux maħdum aktar ħlief irrumblat”. Barra minn hekk, il-wisgħa tifforma parti mill-istruttura tan-numru ta’ kontroll tal-prodott. (Product Control Number, “PCN”). Għalhekk, din il-pretensjoni ma ntlaqgħetx.

(25) Fil-kummenti tagħhom dwar il-bidu, diversi partijiet interessati inkludew kummenti relatati mat-talbiet ta’ esklużjoni għall-ACF bi ħxuna taħt is-6 mikroni u għall-ACF użat għall-batteriji tal-vetturi elettriċi. Fl-istadju tal-bidu, ma kien hemm l-ebda indikazzjoni li tali segmenti kien meħtieġ li jiġu analizzati b’mod separat. Madankollu, il-Kummissjoni ddeċidiet li tiġbor data addizzjonali relatata ma’ dawn it-talbiet. Dawn il-kummenti, kif ukoll il-kummenti relatati mal-introduzzjoni ta’ limitu inferjuri għall-ħxuna fid-definizzjoni tal-prodott b’mod ġenerali, huma indirizzati b’mod separat fit-Taqsima 2.3. dwar it-talbiet għall-esklużjoni. Il-kummenti relatati ma’ nuqqas mistenni ta’ provvista fil-każ tal-impożizzjoni ta’ dazji, inklużi dawk li jirriżultaw mill-konsum kaptiv kif ukoll pretensjonijiet għal investimenti insuffiċjenti mill-industrija tal-Unjoni, huma indirizzati fit-Taqsima 6 dwar l-interess tal-Unjoni.

1.5. Kampjunar

(26) Fin-Notifika ta’ Bidu, il-Kummissjoni ddikjarat li tista’ tieħu kampjun tal-partijiet interessati f’konformità mal-Artikolu 17 tar-Regolament bażiku.

1.5.1. Il-kampjunar tal-produtturi tal-Unjoni

(27) Fin-Notifika ta’ Bidu, il-Kummissjoni stqarret li kienet għażlet b’mod provviżorju kampjun tal-produtturi tal-Unjoni. Hija għażlet il-kampjun abbażi tal-volum tal-produzzjoni u tal-bejgħ tal-prodott simili fl-Unjoni matul il-perjodu ta’ investigazzjoni. Il-kampjun kien jikkonsisti fi tliet produtturi tal-Unjoni. Il-produtturi tal-Unjoni inklużi fil-kampjun kienu jirrappreżentaw aktar minn 50 % tal-produzzjoni totali stmata u 40 % tal-volum tal-bejgħ totali stmat tal-Unjoni tal-prodott simili. Il-Kummissjoni stiednet lill-partijiet ikkonċernati jikkummentaw dwar il-kampjun provviżorju. Ma wasal l-ebda kumment dwar il-kampjun provviżorju.

(28) Fid-dawl ta’ dan ta’ hawn fuq, il-kampjun ġie kkunsidrat li kien rappreżentattiv tal-industrija tal-Unjoni.

1.5.2. Il-kampjunar tal-importaturi

(29) Sabiex tiddeċiedi jekk il-kampjunar kienx meħtieġ u, jekk iva, sabiex tagħżel kampjun, il-Kummissjoni talbet lil importaturi mhux relatati jipprovdu l-informazzjoni speċifikata fin-Notifika ta’ Bidu.

(30) Żewġ importaturi mhux relatati pprovdew l-informazzjoni mitluba u qablu li jkunu inklużi fil-kampjun. Minħabba l-għadd żgħir ta’ tweġibiet, il-kampjunar ta’ importaturi mhux relatati ma kienx meħtieġ.

1.5.3. Il-kampjunar tal-produtturi esportaturi

(31) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ sabiex jipprovdu l-informazzjoni speċifikata fin-Notifika ta’ Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina għall-Unjoni Ewropea sabiex tidentifika u/jew tikkuntattja lil produtturi esportaturi oħrajn, jekk hemm, li jistgħu jkunu interessati jipparteċipaw fl-investigazzjoni.

(32) Disa’ produtturi esportaturi fil-pajjiż ikkonċernat ipprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ tliet kumpaniji bbażat fuq l-ikbar volum rappreżentattiv ta’ esportazzjonijiet lejn l-Unjoni li jista’ jiġi investigat b’mod raġonevoli fiż-żmien disponibbli. Dawn il-kumpaniji kienu jirrappreżentaw aktar minn 90 % tal-importazzjonijiet totali stmati tal-Unjoni tal-prodott ikkonċernat. F’konformità mal-Artikolu 17(2) tar-Regolament bażiku, il-produtturi esportaturi magħrufa kollha kkonċernati u l-awtoritajiet tal-pajjiż ikkonċernat ingħataw l-opportunità li jikkummentaw dwar l-għażla tal-kampjun. Ma wasal l-ebda kumment.

1.6. Eżami individwali

(33) Sitt produtturi esportaturi fiċ-Ċina, li talbu eżami individwali skont l-Artikolu 17(3) tar-Regolament bażiku, ġew mistiedna jissottomettu tweġiba għall-kwestjonarju. Madankollu, l-ebda produttur esportatur ma ssottometta kwestjonarju komplut sal-iskadenza. Għalhekk, ma setgħet tiġi eżaminata l-ebda talba għal eżami individwali.

1.7. It-tweġibiet għall-kwestjonarju u ż-żjarat ta’ verifika

(34) Il-Kummissjoni bagħtet kwestjonarju dwar l-eżistenza ta’ distorsjonijiet sinifikanti fiċ-Ċina fis-sens tal-Artikolu 2(6a)(b) tar-Regolament bażiku lill-Gvern tar-Repubblika tal-Poplu taċ-Ċina (“GtĊ”). Hija bagħtet ukoll kwestjonarju lill-GtĊ dwar id-distorsjonijiet fil-materja prima fis-sens tal-Artikolu 7(2a) u (2b) tar-Regolament bażiku.

(35) Il-Kummissjoni bagħtet kwestjonarji lill-produtturi tal-Unjoni inklużi fil-kampjun, lill-importaturi magħżula, lill-utenti u lill-produtturi esportaturi inklużi fil-kampjun. L-istess kwestjonarji kienu wkoll disponibbli online (4) fil-jum tal-bidu.

(36) Il-Kummissjoni rċeviet tweġibiet għall-kwestjonarju minn tliet produtturi tal-Unjoni inklużi fil-kampjun, sitt produtturi tal-Unjoni mhux inklużi fil-kampjun (kwestjonarju makro), importatur mhux relatat, disa’ utenti u tliet produtturi esportaturi.

(37) Fid-dawl tat-tifqigħa tal-COVID-19 u l-miżuri ta’ konfinament stabbiliti minn diversi Stati Membri kif ukoll minn diversi pajjiżi terzi, il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku fi stadju provviżorju. Minflok, il-Kummissjoni kontroverifikat mill-bogħod l-informazzjoni kollha meqjusa meħtieġa għad-determinazzjonijiet provviżorji tagħha f’konformità mal-Avviż tagħha dwar il-konsegwenzi tat-tifqigħa tal-COVID-19 fuq investigazzjonijiet anti-dumping u antisussidji (5). Il-Kummissjoni wettqet kontroverifiki mill-bogħod (“RCC”) tal-kumpaniji/partijiet li ġejjin: Produtturi tal-Unjoni — Carcano Antonio Spa, (“Carcano”), l-Italja — Eurofoil Luxembourg S.A. (“Eurofoil”), il-Lussemburgu — Hydro Aluminium Rolled Products GmbH (“Hydro”), il-Ġermanja Produtturi esportaturi fiċ-Ċina — Jiangsu Zhongji Lamination Materials Co., Ltd. (“Zhongji”) — Yantai Donghai Aluminum Foil Co., Ltd (“Donghai”) — Xiamen Xiashun Aluminium Foil Co., Ltd. (“Xiamen”)

1.8. Perjodu ta’ investigazzjoni u perjodu kkunsidrat

(38) L-investigazzjoni tad-dumping u d-dannu kopriet il-perjodu mill-1 ta’ Lulju 2019 sat-30 ta’ Ġunju 2020 (“il-perjodu ta’ investigazzjoni” jew “PI”). L-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2017 sat-tmiem tal-perjodu ta’ investigazzjoni (“il-perjodu kkunsidrat”).

1.9. Il-ħruġ tar-Renju Unit mill-UE

(39) Dan il-każ inbeda matul il-perjodu ta’ tranżizzjoni wara l-ħruġ tar-Renju Unit (“UK”) mill-UE. Matul dan il-perjodu ta’ tranżizzjoni, ir-Renju Unit baqa’ soġġett għad-dritt tal-Unjoni. Il-perjodu ta’ tranżizzjoni ntemm fil-31 ta’ Diċembru 2020. Konsegwentement, mill-1 ta’ Jannar 2021, kumpaniji u assoċjazzjonijiet li jinsabu fir-Renju Unit ma baqgħux jikkwalifikaw aktar bħala partijiet interessati f’dan il-proċediment. Bħala konklużjoni, billi r-Renju Unit ma għadux soġġett għad-dritt tal-Unjoni, is-sejbiet dwar id-dumping u d-dannu huma bbażati fuq id-data tas-suq tal-EU-27.

2. IL-PRODOTT IKKONĊERNAT U L-PRODOTT SIMILI

2.1. Il-prodott ikkonċernat

(40) Il-prodott soġġett għal din l-investigazzjoni huwa l-foil tal-aluminju għall-modifikazzjoni (“ACF”) ta’ ħxuna ta’ inqas minn 0,021 mm, mingħajr rinforz, mhux maħdum aktar ħlief irrumblat, f’rombli ta’ piż li jaqbeż l-10 kg li joriġina mir-Repubblika tal-Poplu taċ-Ċina li bħalissa kklassifikat taħt il-kodiċi NM ex 7607 11 19 (il-kodiċijiet TARIC 7607111960 u 7607111991) (“il-prodott ikkonċernat”). Il-kodiċijiet NM u TARIC qed jingħataw għall-informazzjoni biss. Il-prodotti li ġejjin huma esklużi: — Il-foil tal-aluminju għal użu domestiku ta’ ħxuna ta’ mhux inqas minn 0,008 mm u ta’mhux aktar minn 0,018 mm, mingħajr rinforz, mhux maħdum aktar ħlief irrumblat, f’rombli mhux usa’ minn 650 mm u ta’ piż li jaqbeż l-10 kg. — Il-foil tal-aluminju għal użu domestiku ta’ ħxuna ta’ mhux anqas 0,007 mm iżda anqas minn 0,008 mm, indipendentement mill-wisa’ tar-rombli, kemm jekk ittemprat u kemm jekk mhux. — Il-foil tal-aluminju għal użu domestiku ta’ ħxuna ta’ mhux anqas minn 0,008 mm u ta’mhux aktar minn 0,018 mm, f’rombli usa’ minn 650 mm, kemm jekk ittemprat u kemm jekk mhux. — Il-foil tal-aluminju għal użu domestiku ta’ ħxuna ta’ mhux aktar 0,018 mm u anqas minn 0,021 mm, indipendentement mill-wisa’ tar-rombli, kemm jekk ittemprat u kemm jekk mhux.

(41) L-ACF jiġi fornut f’rukkelli jumbo u mbagħad ipproċessat f’konvertitur (laminat, miksi, ivverniċjat, estruż (stampat) ifformattjat). Wara l-konverżjoni, l-ACF jintuża f’varjetà wiesgħa ta’ applikazzjonijiet inkluż l-imballaġġ tal-ikel, tal-prodotti farmaċewtiċi, tal-prodotti kożmetiċi u tat-tabakk kif ukoll fil-materjali tal-bini.

(42) L-ACF jiġi mmanifatturat billi l-ewwel jiġu rrumblati ingotti msaħħna (laminazzjoni termali) għat-tnaqqis għal kojls ta’ ħxuna bejn 2 u 4 mm. Imbagħad, suċċessivament il-kojls jiġu rrumblati kesħin għall-ħxuna meħtieġa tal-foil. It-tieni metodu possibbli ta’ rrumblar tal-foil, ikkastjar kontinwu, jevita l-istadju tal-ingotti u jikkonverti metall imdewweb direttament fi strixxa ħoxna, li tiġi rrumblata immedjatament fil-kojl li minnu l-foil imbagħad jiġi rrumblat.

2.2. Il-prodott simili

(43) L-investigazzjoni wriet li l-prodotti li ġejjin għandhom l-istess karatteristiċi fiżiċi, kimiċi u tekniċi bażiċi, kif ukoll l-istess użi bażiċi: — il-prodott ikkonċernat; — il-prodott immanifatturat u mibjugħ fis-suq domestiku tal-RPĊ; u — l-prodott immanifatturat u mibjugħ fl-Unjoni mill-industrija tal-Unjoni.

(44) Għalhekk, f’dan l-istadju, il-Kummissjoni ddeċidiet li dawn il-prodotti huma prodotti simili fis-sens tal-Artikolu 1(4) tar-Regolament bażiku.

2.3. Dikjarazzjonijiet dwar il-kamp ta’ applikazzjoni tal-prodott

(45) Diversi partijiet ippreżentaw talbiet għall-esklużjoni tal-prodotti li jikkonċernaw il-prodotti li ġejjin: ACF ta’ ġejġ inqas minn 6 mikroni (“ACF<6”) u ACF għall-batteriji tal-karozzi elettriċi (“ACF għall-batteriji tal-karozzi”).

2.3.1. ACF ta’ gejġ inqas minn 6 mikroni

(46) Bosta utenti, Walki, Gascogne u Alupol, iddikjaraw li l-produtturi tal-Unjoni ma joffrux ACF<6. Dan huwa allegatament evidenzjat mill-fatt li l-produtturi tal-Unjoni ma jippromwovux tali prodott fuq il-paġni web tagħhom, fil-fuljetti tagħhom u mir-rifjut tagħhom ta’ ordnijiet ta’ tali prodotti. Il-produtturi tal-Unjoni lanqas ma jkunu interessati li joffru ACF<6, peress li l-kapaċità tal-produzzjoni tagħhom hija mimlija b’ordnijiet ta’ prodotti oħra, li jindikaw ukoll id-domanda mistennija għal foil tal-batteriji awtomotivi. Il-produtturi tal-Unjoni ma jkunux f’pożizzjoni li jipprovdu l-kwalità “kummerċjali” mitluba, speċjalment fir-rigward tal-porożità/permeabilità, imkejla mill-għadd massimu ta’ toqob għal kull metru kwadru. Barra minn hekk, l-użu tal-ACF irqaq ikun aktar ekoloġiku u għal din ir-raġuni wkoll jenħtieġ li jiġi eskluż mid-definizzjoni tal-prodott.

(47) Barra minn hekk, utenti oħra, Tetrapak u Huhtamäki argumentaw li l-industrija tal-Unjoni jkollha limitazzjonijiet ta’ provvista għall-ACF irqaq.

(48) Il-Kummissjoni talbet lid-disa’ utenti kollha li jikkooperaw mal-investigazzjoni biex jispeċifikaw id-domanda attwali tagħhom għall-ACF<6 u s-sorsi tagħha. Utent wieħed biss ikkonferma li matul il-PI xtara ammont ta’ ACF<6 li qabeż il-limitu tal-kwalità għall-produzzjoni kummerċjali, minn produttur Ċiniż wieħed. Madankollu, anke għal dan l-utent ACF<6 jirrappreżenta parti żgħira ħafna mill-konsum tal-ACF tiegħu. Utenti oħra indikaw biss talbiet mill-klijenti rispettivi tagħhom għal prodotti li kienu jinkludu ACF<6, li skattaw ordnijiet ta’ prova kemm lill-industrija tal-ACF tal-Unjoni kif ukoll lill-produtturi Ċiniżi wara l-PI.

(49) It-tweġibiet indikaw li d-domanda għall-ACF<6 bdiet reċentement u tinsab f’xejra dejjem tiżdied. Kif imsemmi fil-premessa (50) kien hemm xi talba limitata għalih matul l-aħħar għaxar snin, iżda l-ebda tendenza ċara. Dan huwa konformi mal-ispjegazzjonijiet mill-produtturi tal-Unjoni li fil-passat kien hemm ukoll moviment gradwali għal ħxuna irqaq ta’ ACF, mill-medda ta’ 7-8 mikroni li hija l-medda aktar baxxa fil-passat għal 6 u 6,35 mikroni u li saret l-istandard attwali għal ħafna applikazzjonijiet.

(50) Filwaqt li stħarriġ fost il-produtturi tal-Unjoni wera li, apparti n-negozjati diretti, l-ebda wieħed minnhom bħalissa ma jikkummerċjalizza b’mod attiv l-ACF<6, il-Kummissjoni ġabret biżżejjed evidenza li l-produtturi tal-Unjoni huma kapaċi jipproduċu l-ACF<6. Dan jinkludi l-produzzjoni ta’ rombli tat-test wara l-PI, li skont id-dokumentazzjoni tal-ittestjar kienet tissodisfa d-domanda teknika tax-xerrej. Barra minn hekk, il-Kummissjoni tista’ tikkonferma l-bejgħ ta’ ACF<6 ta’ diversi produtturi tal-Unjoni fi kwantitajiet ta’ produzzjoni kummerċjali, anki jekk fuq skala limitata, fuq perjodu ta’ għaxar snin qabel il-PI. Il-Kummissjoni tista’ wkoll tosserva investimenti fil-kontroll tal-kwalità. Għalhekk, il-Kummissjoni kkonkludiet li l-industrija tal-Unjoni tista’ tipprovdi kwalità biex tissodisfa d-domanda tas-suq.

(51) It-tieni, l-kapaċità għall-produzzjoni ta’ ACF<6 hija limitata minħabba fl-aħħar pass jiġifieri l-magni tal-irrumblar. Il-Kummissjoni analizzat il-kapaċità ta’ diversi produtturi tal-Unjoni f’dan l-aħħar pass, filwaqt li qieset ukoll id-domanda għal prodotti oħra fid-diversi stadji tal-produzzjoni. Il-produtturi kollha tal-Unjoni inklużi fil-kampjun għandhom biżżejjed kapaċità libera biex tippermettilhom jipprovdu ACF<6, anke jekk id-domanda għall-foil tal-batteriji tal-karozzi tiżdied fil-futur. Għalhekk il-Kummissjoni ma setgħetx tikkonferma r-riskju ta’ nuqqas ta’ provvista għal żieda fil-futur fid-domanda ta’ ACF<6.

(52) It-tielet, rigward l-argument li l-użu ta’ ACF irqaq huwa aktar favur l-ambjent, il-Kummissjoni fakkret li l-effett intenzjonat tal-miżuri ta’ difiża tal-kummerċ ma huwiex li jipprevjeni l-importazzjonijiet ta’ prodott partikolari iżda li jiżgura li dawk l-importazzjonijiet jiġu nnegozjati bi prezzijiet li ma jikkawżawx dannu. Il-Kummissjoni fakkret ukoll fil-kapaċità tal-produtturi tal-Unjoni li jimmanifatturaw l-ACF<6 kif deskritt fil-premessa (50) hawn fuq.

(53) Fl-aħħar nett, fir-rigward tal-argument ta’ Tetrapak u Huhtamäki rigward il-limitazzjoni tal-provvista, l-investigazzjoni żvelat li l-kapaċità tal-produzzjoni tal-industrija tal-Unjoni ta’ ACF<6 hija b’mod ferm akbar mid-domanda.

(54) Fid-dawl tal-kunsiderazzjonijiet ta’ hawn fuq, il-Kummissjoni ċaħdet b’mod provviżorju t-talba għall-esklużjoni ta’ ACF<6 mill-kamp ta’ applikazzjoni tal-prodott li qed jiġi investigat.

2.3.2. ACF għall-batteriji tal-karozzi

(55) Parti interessata waħda, Xiamen, talbet li jiġi eskluż il-foil tal-aluminju tal-batteriji għall-vetturi għar-raġunijiet li ġejjin: — Il-foil tal-aluminju tal-batteriji għall-vetturi huwa prodott differenti ħafna b’użu differenti, billi juża l-ligi 1050 / 1060 / 1100 / 3003 filwaqt li l-ligi ewlenin biex jiġi prodott l-ACF għall-imballaġġ huma l-ligi 8079 / 8011; — it-tagħmir u l-proċessi tal-produzzjoni huma differenti, u dan jirriżulta f’żewġ superfiċji b’kulur jgħajjat meta mqabbla mas-superfiċje matt/b’kulur jgħajjat ta’ ACF ieħor. Dan iwassal ukoll għal kost tal-produzzjoni u prezzijiet tal-bejgħ differenti; — mhuwiex immanifatturat mill-produtturi tal-Unjoni; u — attwalment ma huwiex esportat lejn l-UE.

(56) Bħala tweġiba, il-Kummissjoni l-ewwel ġibdet l-attenzjoni lejn il-fatt li l-ligi kollha msemmija mill-parti interessata kellhom l-istess karatteristika fis-sens li kollha kien fihom aktar minn 98 % tal-aluminju u l-ilment ma huwiex limitat għal liga speċifika. L-użu ta’ ligi differenti għal varjazzjonijiet differenti tal-prodott ma huwiex rari u ma jistax iservi bħala kriterji ta’ esklużjoni.

(57) It-tieni, is-superfiċje b’kulur jgħajjat/matt huwa konsegwenza tal-irrumblar ta’ żewġ saffi ta’ ACF flimkien fl-aħħar magna tal-irrumblar, fejn il-ġnub tal-ACF faċċata ta’ xulxin matul l-irrumblar jirriżultaw matti. Dan il-metodu ta’ produzzjoni kien kopert mill-ilment, li ddikjara b’mod espliċitu li ż-żewġ superfiċje tal-ACF jistgħu jkunu b’kulur jgħajjat jekk dan ikun speċifikat mill-klijent (6). Għalhekk, l-użu maħsub tal-ACF għall-batteriji tal-vetturi ma jista’ jiġġustifika l-ebda esklużjoni mid-definizzjoni tal-prodott minħabba li l-karatteristiċi fiżiċi tal-prodott huma l-istess. L-istess japplika għall-kost ogħla minħabba l-irrumblar ta’ saff wieħed.

(58) It-tielet, il-produzzjoni tal-batteriji tal-karozzi fl-Unjoni għadha fil-fażi inizjali tagħha. Il-Kummissjoni ġabret evidenza kunfidenzjali, li turi li l-produtturi tal-Unjoni qed jippreparaw biex jissodisfaw id-domanda ta’ dan is-segment emerġenti tas-suq. Barra minn hekk, l-argument jikkontradixxi l-pretensjoni ta’ Walki relatata mal-esklużjoni tal-ACF<6, li l-industrija tal-Unjoni tista’ tiffoka tant fuq il-foil tal-batteriji tal-vetturi li potenzjalment dawn ma jkunux interessati li jiddedikaw biżżejjed kapaċità ta’ produzzjoni għall-ACF<6.

(59) Ir-raba’, il-fatt li bħalissa ma hemmx kwantitajiet kbar ta’ esportazzjonijiet mir-RPĊ jirrifletti l-fatt li l-produzzjoni tal-batteriji tal-vetturi elettriċi fl-UE għadha fil-bidu tagħha u għalhekk dan mhuwiex argument vijabbli għal esklużjoni.

(60) L-analiżi wriet li l-ACF għall-batteriji tal-vetturi elettriċi hija teknikament ACF inkluża fil-kamp ta’ applikazzjoni definit tal-investigazzjoni.

(61) Fid-dawl tal-kunsiderazzjonijiet ta’ hawn fuq, il-Kummissjoni ċaħdet b’mod provviżorju t-talba għall-esklużjoni ta’ ACF għall-batteriji tal-karozzi mill-kamp ta’ applikazzjoni tal-prodott li qed jiġi investigat.

3. DUMPING

3.1. Proċedura għad-determinazzjoni tal-valur normali skont l-Artikolu 2(6a) tar-Regolament bażiku

(62) L-evidenza disponibbli fil-bidu tal-investigazzjoni indikat l-eżistenza ta’ distorsjonijiet sinifikanti fir-RPĊ fis-sens tal-Artikolu 2(6a), il-punt (b) tar-Regolament bażiku. Għalhekk, il-Kummissjoni kkunsidrat li kien xieraq li tibda l-investigazzjoni wara li kkunsidrat l-Artikolu 2(6a) tar-Regolament bażiku.

(63) Sabiex tiġbor id-data meħtieġa għal applikazzjoni possibbli tal-Artikolu 2(6a) tar-Regolament bażiku, il-Kummissjoni stiednet lill-produtturi esportaturi kollha fil-pajjiż ikkonċernat jipprovdu informazzjoni dwar l-inputs użati għall-produzzjoni tal-ACF. Seba’ produtturi esportaturi ppreżentaw l-informazzjoni rilevanti.

(64) Barra minn hekk, il-Kummissjoni stiednet lill-partijiet interessati kollha jippreżentaw il-fehmiet tagħhom, jippreżentaw l-informazzjoni u jipprovdu evidenza ta’ sostenn dwar l-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni tan-Notifika ta’ Bidu f’Il-Ġurnal Uffiċjali tal-Unjoni Ewropea.

(65) Fil-punt 5.3.2 tan-Notifika ta’ Bidu, il-Kummissjoni infurmat lill-partijiet interessati li abbażi tal-informazzjoni disponibbli f’dak l-istadju, pajjiżi rappreżentattivi xierqa possibbli skont l-Artikolu 2(6a)(a) tar-Regolament bażiku jistgħu jkunu t-Turkija u l-Brażil. Il-Kummissjoni ddikjarat ukoll li se teżamina pajjiżi rappreżentattivi oħra possibbilment xierqa f’konformità mal-kriterji stabbiliti fl-ewwel inċiż tal-Artikolu 2(6a)(a) tar-Regolament bażiku.

(66) Fil-25 ta’ Novembru 2020, il-Kummissjoni ħarġet l-Ewwel nota dwar is-sorsi għad-determinazzjoni tal-valur normali (“l-Ewwel Nota”) li permezz tagħha hija infurmat lill-partijiet interessati dwar is-sorsi rilevanti li hija kellha l-intenzjoni li tuża għad-determinazzjoni tal-valur normali. F’dik in-nota, il-Kummissjoni pprovdiet lista tal-fatturi kollha tal-produzzjoni, bħall-materja prima, il-manodopera u l-enerġija użati fil-produzzjoni tal-ACF. Barra minn hekk, il-Kummissjoni identifikat il-Brażil, ir-Russja u t-Turkija bħala pajjiżi rappreżentattivi xierqa possibbli. Il-Kummissjoni tat lill-partijiet interessati kollha l-opportunità li jikkummentaw. Il-Kummissjoni rċeviet kummenti mingħand il-produtturi esportaturi kollha inklużi fil-kampjun.

(67) Fis-17 ta’ Marzu 2021, u wara li analizzat il-kummenti li rċeviet, il-Kummissjoni ħarġet it-Tieni nota dwar is-sorsi għad-determinazzjoni tal-valur normali (“it-Tieni Nota”) (l-Ewwel Nota u t-Tieni Nota huma kollettivament imsejħa “Noti”). Fit-Tieni Nota, il-Kummissjoni aġġornat il-lista ta’ fatturi ta’ produzzjoni u infurmat lill-partijiet interessati bl-intenzjoni tagħha li tuża lit-Turkija bħala l-pajjiż rappreżentattiv skont l-ewwel inċiż tal-Artikolu 2(6a)(a) tar-Regolament bażiku. Hija infurmat ukoll lill-partijiet interessati li kienet se tistabbilixxi kostijiet tal-bejgħ, ġenerali u amministrattivi (“SG&A”) u profitti bbażati fuq dikjarazzjonijiet finanzjarji pubblikament disponibbli ta’ produtturi ta’ estrużjoni tal-aluminju fit-Turkija. Il-Kummissjoni stiednet lill-partijiet interessati biex jikkummentaw. Il-kummenti waslu mill-produtturi esportaturi kollha inklużi fil-kampjun.

(68) Wara li analizzat il-kummenti u l-informazzjoni li rċeviet dwar it-Tieni Nota, il-Kummissjoni kkonkludiet b’mod provviżorju li t-Turkija kienet għażla xierqa bħala pajjiż rappreżentattiv li minnu jinkisbu prezzijiet u kostijiet mingħajr distorsjoni għad-determinazzjoni tal-valur normali. Ir-raġunijiet sottostanti għal dik l-għażla huma deskritti aktar fid-dettall fit-Taqsima 3.4 ta’ hawn taħt.

3.2. L-applikazzjoni tal-Artikolu 18 tar-Regolament bażiku

(69) Mal-bidu tal-investigazzjoni abbażi tal-Artikolu 2(6a)(a) tar-Regolament bażiku, il-Kummissjoni bagħtet żewġ kwestjonarji dwar l-eżistenza ta’ distorsjonijiet lill-GtĊ. Madankollu, il-GtĊ ma ppreżenta l-ebda tweġiba. Il-Kummissjoni infurmat lill-GtĊ b’Nota Verbale fit-8 ta’ Diċembru 2020 li kellha l-ħsieb li tagħmel użu mid-dispożizzjoni tal-Artikolu 18 tar-Regolament bażiku fir-rigward tal-eżistenza possibbli ta’ distorsjonijiet sinifikanti fis-suq domestiku Ċiniż għall-foil tal-aluminju għall-modifikazzjoni skont it-tifsira tal-Artikolu 2(6a) tar-Regolament bażiku, u l-eżistenza possibbli ta’ distorsjonijiet tal-materja prima skont it-tifsira tal-Artikolu 7(2a) tar-Regolament bażiku. Il-Kummissjoni stiednet lill-GtĊ sabiex jissottometti l-kumment tiegħu dwar l-applikazzjoni tal-Artikolu 18. Ma wasal l-ebda kumment.

3.3. Il-valur normali

(70) Skont l-Artikolu 2(1) tar-Regolament bażiku, “[il-]valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(71) Madankollu, skont l-Artikolu 2(6a)(a) tar-Regolament bażiku, “fil-każ li jiġi determinat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta’ riferiment mingħajr distorsjoni”u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti” (“kostijiet amministrattivi, tal-bejgħ u ġenerali” minn hawn ’il quddiem jissejħu “SG&A”).

(72) Kif spjegat aktar hawn taħt, f’din l-investigazzjoni l-Kummissjoni kkonkludiet li, abbażi tal-evidenza disponibbli u minħabba n-nuqqas ta’ kooperazzjoni tal-GtĊ, l-applikazzjoni tal-Artikolu 2(6a) tar-Regolament bażiku kienet xierqa.

3.3.1. L-eżistenza ta’ distorsjonijiet sinifikanti

3.3.1.1. Introduzzjoni

(73) L-Artikolu 2(6a)(b) tar-Regolament bażiku jistipula li d-“distorsjonijiet sinifikanti huma dawk id-distorsjonijiet li jseħħu meta prezzijiet jew kostijiet irrappurtati, inklużi l-kostijiet ta’ materji primi u ta’ enerġija, ma jkunux ir-riżultat ta’ forzi tas-suq ħieles għax ikunu affettwati minn intervent sostanzjali tal-gvern. Meta tkun valutata l-eżistenza ta’ distorsjonijiet sinifikanti għandha tingħata attenzjoni, inter alia, lill-impatt potenzjali ta’ element wieħed jew aktar mis-segwenti: — is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-istat f’ditti li jippermettu lill-istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat.

(74) Peress li l-lista fl-Artikolu 2(6a)(b) mhijiex kumulattiva, mhux l-elementi kollha jeħtieġ li jingħataw attenzjoni għal sejba ta’ distorsjonijiet sinifikanti. Barra minn hekk, l-istess ċirkostanzi fattwali jistgħu jintużaw biex tintwera l-eżistenza ta’ wieħed jew aktar mill-elementi tal-lista. Madankollu, kwalunkwe konklużjoni dwar distorsjonijiet sinifikanti fi ħdan it-tifsira tal-Artikolu 2(6a)(a) trid issir fuq il-bażi tal-evidenza kollha disponibbli. Il-valutazzjoni kumplessiva dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż esportatur, b’mod partikolari fejn l-elementi fundamentali tal-istruttura ekonomika u amministrattiva tal-pajjiż esportatur jipprovdu lill-gvern b’setgħat sostanzjali biex jintervjeni fl-ekonomija b’tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(75) L-Artikolu 2(6a)(ċ) tar-Regolament bażiku jipprevedi li “[f]ejn il-Kummissjoni jkollha indikazzjonijiet fondati sew tal-eżistenza potenzjali ta’ distorsjonijiet sinifikanti kif imsemmija fil-punt (b) f’ċertu pajjiż jew f’ċertu settur f’dak il-pajjiż, u fejn ikun xieraq għall-applikazzjoni effettiva ta’ dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f’dak il-pajjiż jew settur”.

(76) Skont din id-dispożizzjoni, il-Kummissjoni ħarġet rapport tal-pajjiż dwar ir-RPĊ (minn hawn ’il quddiem “ir-Rapport”) (7), li juri l-eżistenza ta’ intervent sostanzjali tal-gvern f’ħafna livelli tal-ekonomija, inklużi distorsjonijiet speċifiċi f’ħafna fatturi ewlenin tal-produzzjoni (bħall-art, l-enerġija, il-kapital, il-materja prima u l-manodopera), kif ukoll f’setturi speċifiċi (bħall-azzar u s-sustanzi kimiċi). Ir-Rapport tqiegħed fil-fajl tal-investigazzjoni fl-istadju tal-bidu. L-ilment kien fih ukoll xi evidenza rilevanti li tikkomplementa r-Rapport. Il-partijiet interessati kienu mistiedna jirribattu, jikkummentaw jew jissupplimentaw l-evidenza inkluża fil-fajl tal-investigazzjoni fiż-żmien tal-bidu.

(77) L-ilment kien fih informazzjoni dwar studji u rapporti addizzjonali li janalizzaw is-sitwazzjoni tal-industrija tal-aluminju fir-RPĊ. L-ewwel, l-ilmentatur elenka d-dokument tal-OECD bit-titlu “Measuring distortions in international markets – The aluminium value chain” (“Studju tal-OECD”) (8), li janalizza mill-qrib il-kwistjoni tas-sussidji finanzjarji mogħtija lill-kumpaniji fl-industrija tal-aluminju. Kif innotat mill-ilmentaturi, abbażi tal-istudju tal-OECD, il-Pjan Ċiniż ta’ Żvilupp għall-Industrija tal-Metalli Mhux Ferruż tal-2016-20 fost l-oħrajn jitlob miżuri ta’ salvagwardja permezz tal-estensjoni tal-appoġġ finanzjarju u tat-taxxa, inkluż salvataġġ tal-kumpaniji jew għajnuna b’self improduttiv. It-tieni, l-ilmentaturi rreferew għal rapport imħejji għal WVMetalle, l-assoċjazzjoni Ġermaniża tal-industrija tal-metalli mhux ferrużi, datat l-24 ta’ April 2017 (9) (“ir-Rapport WV Metalle”), li jappoġġa s-sejbiet li saru fir-Rapport kif ukoll fl-istudju tal-OECD. Barra minn hekk, l-ilmentaturi indikaw li f’rieżami ta’ skadenza reċenti rigward id-dazji anti-dumping fuq l-importazzjonijiet ta’ ċertu foil tal-aluminju f’rombli li joriġinaw miċ-Ċina (10), il-Kummissjoni kkonfermat l-eżistenza ta’ distorsjonijiet sinifikanti fil-prezz tal-aluminju u żammet li din is-sejba ma kinitx limitata għall-prodott ikkonċernat f’dik l-investigazzjoni partikolari, iżda estendiet ukoll għall-ACF, bl-użu tal-istess materjal ta’ input u b’proċessi ta’ manifattura identiċi. Fl-aħħar nett, l-ilmentaturi jirreferu għal investigazzjoni antisussidju mid-Dipartiment tal-Kummerċ tal-Istati Uniti (“DOC”) fuq il-foil tal-aluminju Ċiniż, konkluża fl-2018 (11), li stabbiliet l-eżistenza ta’ appoġġ mill-gvern Ċiniż għall-industrija tal-foil tal-aluminju Ċiniż u s-sussidjar tal-aluminju primarju.

(78) Kif indikat fil-premessa (69), il-GtĊ la kkummenta u lanqas ipprovda evidenza li tappoġġa jew li tirribatti l-evidenza eżistenti fil-fajl tal-każ fl-istadju inizjali, inklużi r-Rapport u l-evidenza addizzjonali pprovduta mill-ilmentatur, dwar l-eżistenza ta’ distorsjonijiet sinifikanti u/jew dwar l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni. Il-kummenti li waslu f’dan ir-rigward minn għadd ta’ partijiet interessati huma indirizzati fit-Taqsima 3.3.1.11 ta’ hawn taħt.

(79) Il-Kummissjoni eżaminat jekk kienx xieraq jew le li jintużaw il-prezzijiet u l-kostijiet domestiċi fir-RPĊ, minħabba l-eżistenza ta’ distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza li tinsab fir-Rapport, li hija bbażata fuq sorsi pubblikament disponibbli. Dik l-analiżi kopriet l-eżami tal-interventi sostanzjali tal-gvern fl-ekonomija tar-RPĊ inġenerali, iżda anke s-sitwazzjoni speċifika tas-suq fis-settur rilevanti, inkluż il-prodott ikkonċernat. Il-Kummissjoni kompliet tissupplimenta dawn l-elementi evidenzjarji bir-riċerka tagħha stess dwar id-diversi kriterji rilevanti biex tikkonferma l-eżistenza ta’ distorsjonijiet sinifikanti fir-RPĊ.

3.3.1.2. Distorsjonijiet sinifikanti li affettwaw il-prezzijiet u l-kostijiet domestiċi fiċ-Ċina

(80) Is-sistema ekonomika Ċiniża hija bbażata fuq il-kunċett ta’ “ekonomija tas-suq soċjalista”. Dak il-kunċett huwa inkorporat fil-Kostituzzjoni Ċiniża u jiddetermina l-governanza ekonomika tar-RPĊ. Il-prinċipju ewlieni huwa s-“sjieda pubblika soċjalista tal-mezzi tal-produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hija “l-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (12). Konsegwentement, l-istruttura kumplessiva tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda titlob b’mod espliċitu tali interventi. Il-kunċett ta’ supremazija tas-sjieda pubblika fuq dik privata huwa mifrux fl-ordinament ġuridiku kollu u huwa enfasizzat bħala prinċipju ġenerali fil-partijiet ċentrali kollha tal-leġiżlazzjoni. Il-liġi Ċiniża dwar il-proprjetà hija eżempju ewlieni: hija tirreferi għall-istadju primarju tas-soċjaliżmu u tafda lill-Istat bil-ħarsien tas-sistema ekonomika bażika li fiha s-sjieda pubblika għandha rwol dominanti. Forom oħrajn ta’ sjieda huma tollerati, bil-liġi tippermettilhom jiżviluppaw flimkien mas-sjieda tal-Istat (13).

(81) Barra minn hekk, skont il-leġiżlazzjoni Ċiniża, l-ekonomija tas-suq soċjalista hija żviluppata taħt it-tmexxija tal-Partit Komunista Ċiniż (“CCP”). L-istrutturi tal-Istat Ċiniż u tas-CCP huma minsuġin f’xulxin f’kull livell (legali, istituzzjonali, personali), li jifformaw superstruttura li fiha r-rwoli tas-CCP u tal-Istat huma indistingwibbli. Wara emenda tal-Kostituzzjoni Ċiniża f’Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “[i]s-sistema soċjalista hija s-sistema bażika tar-Repubblika tal-Poplu taċ-Ċina”, iddaħħlet it-tieni sentenza ġdida li tgħid: “[il-]karatteristika li tiddefinixxi s-soċjaliżmu b’karatteristiċi Ċiniżi hija t-tmexxija tal-Partit Komunista taċ-Ċina.” (14) Dan juri l-kontroll mhux ikkontestat u dejjem akbar tas-CCP fuq is-sistema ekonomika tar-RPĊ. Din it-tmexxija u l-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali f’pajjiżi oħrajn li fihom il-gvernijiet jeżerċitaw kontroll makroekonomiku ġenerali li fil-limiti tiegħu joperaw il-forzi tas-suq ħieles.

(82) L-Istat Ċiniż jimpenja ruħu f’politika ekonomika intervenzjonista fl-insegwiment ta’ objettivi li jikkoinċidu mal-aġenda politika stabbilita mis-CCP minflok ma jirriflettu l-kundizzjonijiet ekonomiċi prevalenti f’suq ħieles (15). L-għodod ekonomiċi intervenzjonisti li jintużaw mill-awtoritajiet Ċiniżi huma bosta, inklużi s-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(83) L-ewwel, fil-livell tal-kontroll amministrattiv ġenerali, id-direzzjoni tal-ekonomija Ċiniża hija rregolata minn sistema kumplessa ta’ ppjanar industrijali li taffettwa l-attivitajiet ekonomiċi kollha fil-pajjiż. It-totalità ta’ dawn il-pjanijiet tkopri matriċi komprensiva u kumplessa ta’ setturi u politiki trasversali u hija preżenti fil-livelli kollha tal-gvern. Il-pjanijiet fil-livell provinċjali huma dettaljati filwaqt li l-pjanijiet nazzjonali jistabbilixxu miri aktar ġeneriċi. Il-pjanijiet jispeċifikaw ukoll il-mezzi sabiex jiġu appoġġjati l-industriji/is-setturi rilevanti, kif ukoll il-perjodi ta’ żmien li fihom iridu jintlaħqu l-objettivi. Xi pjanijiet għadhom jinkludu miri espliċiti fir-rigward tal-produzzjoni, filwaqt li din kienet karatteristika regolari fiċ-ċikli tal-ippjanar preċedenti. Skont il-pjanijiet, is-setturi u/jew il-proġetti industrijali individwali qed jiġu identifikati bħala prijoritajiet (pożittivi jew negattivi) f’konformità mal-prijoritajiet tal-gvern u l-għanijiet ta’ żvilupp speċifiċi attribwiti lilhom (titjib industrijali, espansjoni industrijali, eċċ.). L-operaturi ekonomiċi, kemm dawk privati kif ukoll dawk tal-Istat, iridu jaġġustaw b’mod effettiv l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan ma huwiex biss minħabba n-natura vinkolanti tal-pjanijiet iżda anke minħabba l-fatt li l-awtoritajiet Ċiniżi rilevanti fil-livelli kollha tal-gvern jaderixxu mas-sistema tal-pjanijiet u jużaw is-setgħat mogħtija lilhom skont kif ikun meħtieġ, u b’hekk jisfurzaw lill-operaturi ekonomiċi jikkonformaw mal-prijoritajiet stabbiliti fil-pjanijiet (ara wkoll it-Taqsima 3.3.1.5 ta’ hawn taħt) (16).

(84) It-tieni, fil-livell tal-allokazzjoni tar-riżorsi finanzjarji, is-sistema finanzjarja tar-RPĊ hija ddominata mill-banek kummerċjali tal-Istat. Dawk il-banek, meta jkunu qed jistabbilixxu u jimplimentaw il-politika tas-self tagħhom għandhom jallinjaw lilhom infushom mal-objettivi tal-politika industrijali tal-gvern minflok ma jivvalutaw qabel kollox il-merti ekonomiċi ta’ proġett partikolari (ara wkoll it-Taqsima 3.3.1.8 ta’ hawn taħt) (17). L-istess japplika għall-komponenti l-oħra tas-sistema finanzjarja Ċiniża, bħas-swieq tal-istokkijiet, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju għajr is-settur bankarju huma istituzzjonalment u operazzjonalment stabbiliti b’mod li ma huwiex xprunat biex jittejjeb il-funzjonament effiċjenti tas-swieq finanzjarji iżda biex jiżgura l-kontroll u jippermetti l-intervent mill-Istat u mis-CCP (18).

(85) It-tielet nett, fil-livell tal-ambjent regolatorju, l-interventi mill-Istat fl-ekonomija jieħdu għadd ta’ forom. Pereżempju, ir-regoli tal-akkwist pubbliku jintużaw regolarment sabiex jintlaħqu għanijiet ta’ politika għajr l-effiċjenza ekonomika, u b’hekk jimminaw il-prinċipji bbażati fuq is-suq fil-qasam. Il-leġiżlazzjoni applikabbli tipprevedi b’mod speċifiku li l-akkwist pubbliku għandu jsir sabiex tiġi ffaċilitata l-kisba tal-għanijiet imfassla mill-politiki tal-Istat. Madankollu, in-natura ta’ dawn l-għanijiet għadha mhijiex definita, u b’hekk tħalli marġni wiesa’ ta’ apprezzament għall-korpi responsabbli mit-teħid tad-deċiżjonijiet (19). B’mod simili, fil-qasam tal-investiment, il-GtĊ iżomm kontroll u influwenza sinifikanti fuq id-destinazzjoni u d-daqs kemm tal-investiment tal-Istat kif ukoll ta’ dak privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati l-għanijiet tal-politika industrijali, bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (20).

(86) Fil-qosor, il-mudell ekonomiku Ċiniż huwa bbażat fuq ċerti assjomi bażiċi, li jipprevedu u jinkoraġġixxu bosta interventi tal-gvern. Tali interventi sostanzjali tal-gvern jinsabu f’kunflitt mal-azzjoni libera tal-forzi tas-suq, li jirriżulta fid-distorsjoni tal-allokazzjoni effettiva tar-riżorsi f’konformità mal-prinċipji tas-suq (21).

3.3.1.3. Distorsjonijiet sinifikanti skont l-ewwel inċiż tal-Artikolu 2(6a)(b), tar-Regolament bażiku: is-suq inkwistjoni li huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur

(87) Fir-RPĊ, l-intrapriżi li joperaw taħt is-sjieda, il-kontroll u/jew is-superviżjoni politika jew il-gwida tal-Istat jirrappreżentaw parti essenzjali mill-ekonomija.

(88) Il-GtĊ u s-CCP għandhom strutturi li jiżguraw li jibqa’ jkollhom influwenza fuq l-intrapriżi, u b’mod partikolari fuq l-intrapriżi tal-Istat (SOEs). L-Istat (u f’ħafna aspetti anke s-CCP) mhux biss jifformula u jissorvelja b’mod attiv l-implimentazzjoni tal-politiki ekonomiċi ġenerali mill-SOEs individwali, iżda jeżerċita wkoll id-drittijiet tiegħu li jipparteċipa fit-teħid ta’ deċiżjonijiet operazzjonali fl-SOEs. Tipikament, dan isir permezz tar-rotazzjoni ta’ uffiċjali tal-partit (cadres) bejn l-awtoritajiet tal-gvern u l-SOEs, permezz tal-preżenza ta’ membri tal-partit fuq il-korpi eżekuttivi tal-SOEs u ta’ ċelloli tal-partit fil-kumpaniji (ara wkoll it-Taqsima 3.3.1.4), kif ukoll permezz tat-tfassil tal-istruttura korporattiva tas-settur tal-SOEs (22). Inkambju, l-SOEs igawdu status partikolari fl-ekonomija Ċiniża, li jinvolvi għadd ta’ benefiċċji ekonomiċi, b’mod partikolari lqugħ mill-kompetizzjoni u aċċess preferenzjali għal inputs rilevanti, inklużi l-finanzi (23). L-elementi li jindikaw l-eżistenza ta’ kontroll mill-gvern fuq l-intrapriżi fis-settur tal-aluminju huma żviluppati aktar fit-Taqsima 3.3.1.5 ta’ hawn taħt.

(89) L-Istudju tal-OECD, ippreżentat mill-ilmentatur bħala evidenza, jirreferi għall-SOEs fis-settur tal-aluminju li fil-preżentazzjonijiet regolatorji tagħhom b’mod speċifiku jenfasizzaw kif is-sjieda tal-Istat tinfluwenza l-politiki industrijali rilevanti u kif is-sjieda tal-Istat issarraf f’appoġġ tal-gvern. B’mod aktar speċifiku, SOE waħda, fil-prospett tal-bonds tal-2016 tagħha, issemmi li hija waħda mit-52 intrapriża tal-Istat prinċipali, li għandha rwol ewlieni fil-formulazzjoni u fl-implimentazzjoni ta’ politiki fis-settur tal-enerġija u li tirċievi appoġġ komprensiv u sostnut mill-GtĊ. SOE oħra, fil-prospett tal-bonds tal-2017 tagħha, tagħmel referenza għall-fatt li l-gvern provinċjali rispettiv jista’ jeżerċita influwenza sinifikanti fuq il-grupp (24).

(90) Ir-RPĊ hija l-akbar produttur tal-aluminju fid-dinja, b’diversi SOEs kbar fost il-produtturi individwali ewlenin madwar id-dinja. Ir-Rapport ta’ WV Metalle jindika li l-SOEs jirrappreżentaw sehem dominanti tas-suq domestiku (25) li huwa kkonfermat minn stimi oħra li skonthom l-SOEs jammontaw għal aktar minn 50 % tal-output totali tal-aluminju primarju fir-RPĊ (26). Filwaqt li żieda fil-kapaċità fis-snin riċenti hija parzjalment attribwita għal kumpaniji bi sjieda privata, tali żieda fil-kapaċità normalment tinvolvi wkoll diversi forom ta’ involviment tal-gvern (lokali), bħat-tolleranza tal-espansjoni illegali tal-kapaċità (27). Barra minn hekk, żdiedet ukoll il-kapaċità tal-produzzjoni tal-aluminju fost l-SOEs ewlenin, minkejja li f’livell inqas (28).

(91) Minbarra li jikkontrolla l-SOEs, il-GtĊ qed jinfluwenza wkoll il-kumpaniji privati fir-RPĊ. Matul l-investigazzjoni, ġie stabbilit li l-produtturi tal-ACF rċevew sussidji mill-gvern. Pereżempju, il-kumpaniji kollha inklużi fil-kampjun elenkaw għadd ta’ sussidji governattivi fir-rapporti annwali tal-kumpaniji. L-għoti ta’ dawn is-sussidji kollha juri wkoll l-intervent sostanzjali tal-gvern fis-suq.

(92) Permezz ta’ livell għoli ta’ intervent tal-gvern fl-industrija tal-aluminju u sehem għoli ta’ SOEs fis-settur, anke l-produtturi tal-aluminju bi sjieda privata li joperaw fis-segment tal-ACF ma jitħallewx joperaw taħt il-kundizzjonijiet tas-suq. Tabilħaqq, kemm l-intrapriżi pubbliċi kif ukoll dawk privati fis-settur tal-aluminju huma soġġetti wkoll għal superviżjoni u gwida politika kif stabbilit fit-Taqsima 3.3.1.5 ta’ hawn taħt.

3.3.1.4. Distorsjonijiet sinifikanti skont it-tieni inċiż tal-Artikolu 2(6a)(b) tar-Regolament bażiku: il-preżenza tal-Istat f’ditti li jippermettu lill-Istat jinterferixxi fir-rigward tal-prezzijiet jew kostijiet

(93) Minbarra li jeżerċita kontroll fuq l-ekonomija permezz tas-sjieda ta’ SOEs u mezzi oħra, il-GtĊ huwa f’pożizzjoni li jinterferixxi mal-prezzijiet u mal-kostijiet permezz tal-preżenza tal-Istat fid-ditti. Filwaqt li d-dritt għall-ħatra u t-tneħħija ta’ membri kruċjali tal-maniġment fl-SOEs mill-awtoritajiet rilevanti tal-Istat, kif previst fil-leġiżlazzjoni Ċiniża, jista’ jitqies li jirrifletti d-drittijiet ta’ sjieda korrispondenti, (29) iċ-ċelloli tas-CCP fl-intrapriżi, kemm dawk tal-Istat kif ukoll dawk privati, jirrappreżentaw mezz importanti ieħor li permezz tiegħu l-Istat jista’ jinterferixxi fid-deċiżjonijiet tan-negozju. Skont id-dritt tal-kumpaniji Ċiniża, f’kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (30)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, dan ir-rekwiżit jidher li mhux dejjem kien segwit jew infurzat strettament. Madankollu, minn tal-inqas l-2016, is-CCP saħħaħ il-pretensjonijiet tiegħu li jikkontrolla d-deċiżjonijiet kummerċjali fl-SOEs bħala kwistjoni ta’ prinċipju politiku. Huwa rrapportat ukoll li s-CCP jeżerċita pressjoni fuq il-kumpaniji privati biex ipoġġu l-“patrijottiżmu” l-ewwel u qabel kollox u biex isegwu d-dixxiplina tal-partit (31). Fl-2017, ġie rrapportat li kienu jeżistu ċelloli tal-partiti f’madwar 70 % ta’ madwar 1,86 miljun kumpanija bi sjieda privata, li rriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fir-rigward tad-deċiżjonijiet kummerċjali fil-kumpaniji rispettivi tagħhom (32). Dawn ir-regoli għandhom applikazzjoni ġenerali fl-ekonomija Ċiniża kollha, fost is-setturi kollha, inkluż għall-produtturi tal-aluminju u għall-fornituri tal-inputs tagħhom.

(94) Barra minn hekk, fil-15 ta’ Settembru 2020 ġie rilaxxat dokument intitolat “Linji Gwida tal-Uffiċċju Ġenerali tal-Kumitat Ċentrali tas-CCPs dwar it-tisħiħ tal-ħidma tal-Front Magħqud fis-settur privat għall-era l-ġdida” (33), li kompla jespandi r-rwol tal-kumitati tal-partit f’intrapriżi privati. Skont il-linji gwida, it-Taqsima II.4: “Irridu nżidu l-kapaċità ġenerali tal-Partit biex imexxi l-ħidma tal-Front Magħqud fis-settur privat u jżid b’mod effettiv il-ħidma f’dan il-qasam”; u t-Taqsima III.6: “Irridu nżidu aktar il-bini tal-Partit f’intrapriżi privati u nippermettu liċ-ċelloli tal-Partit jaqdu r-rwol tagħhom b’mod effettiv bħala fortizza u nippermettu lill-membri tal-Partit biex iwettqu r-rwoli tagħhom bħala gwardji u pijunieri.” Permezz ta’ dan id-dokument, il-partit enfasizza r-rwol tal-intrapriżi privati fil-“ħidma tal-Front Magħqud” fi sforz biex jiżdied ir-rwol tas-CCP f’organizzazzjonijiet u entitajiet mhux tal-partit (34).

(95) L-eżempji li ġejjin juru x-xejra msemmija hawn fuq ta’ livell ta’ intervent mill-GtĊ li qed jiżdied fis-settur tal-aluminju.

(96) Kif instab mill-Kummissjoni f’investigazzjoni oħra dwar ċertu foil tal-aluminju f’rombli li joriġina fiċ-Ċina (35), fl-2017, produttur tal-aluminju tal-Istat Ċiniż, China Aluminium International Engineering Corporation Limited (“Chalieco”), emenda l-Istatut ta’ Assoċjazzjoni tiegħu biex jagħti aktar prominenza lir-rwol taċ-ċelloli tal-partit fil-kumpanija. Dan inkluda kapitolu sħiħ dwar il-Kumitat tal-Partit, u l-Artikolu 113 tiegħu jiddikjara: “Fit-teħid ta’ deċiżjoni dwar kwistjonijiet korporattivi prinċipali, il-Bord għandu jikkonsulta mal-Kumitat tal-Partit tal-Kumpanija bil-quddiem.” (36) Barra minn hekk, fir-Rapport Annwali tal-2017 (37) tagħha, l-Aluminum Corporation of China (“Chalco”) tistqarr li għadd ta’ diretturi, ta’ superviżuri, u l-maniġment superjuri – li jinkludi l-President u d-Direttur Eżekuttiv, u l-President tal-Kumitat Superviżorju – huma membri tas-CCP.

(97) Fir-rigward tal-intrapriżi attivi fil-manifattura ta’ prodotti tal-ACF, Xiamen jispjega l-eżerċizzji tal-bini tal-partit b’dan il-mod: “Xiashun jippromwovi b’mod attiv il-ħidma ta’ bini tal-partit u tat-trade unions, u jibqa’ impenjat lejn is-sistema ta’ laqgħat konġunti bejn il-Partit, il-gvern u l-ħaddiema matul is-snin, li tipprovdi pjattaforma importanti għall-impjegati biex jipparteċipaw fit-teħid tad-deċiżjonijiet, jipproteġu d-drittijiet u l-interessi tagħhom, u jibnu atmosfera armonjuża.” (38)

(98) Il-preżenza u l-intervent tal-Istat fis-swieq finanzjarji (ara wkoll it-Taqsima 3.3.1.8 hawn taħt) kif ukoll fil-provvista ta’ materja prima u ta’ inputs għandhom effett ta’ distorsjoni addizzjonali fuq is-suq (39). Għaldaqstant, il-preżenza tal-Istat fid-ditti, inklużi l-SOEs, fis-settur tal-aluminju u f’setturi oħra (bħas-setturi finanzjarji u tal-input) tippermetti lill-GtĊ jinterferixxi fir-rigward tal-prezzijiet u tal-kostijiet.

3.3.1.5. Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles

(99) Id-direzzjoni tal-ekonomija Ċiniża hija ddeterminata b’mod sinifikanti minn sistema elaborata ta’ ppjanar li tistabbilixxi l-prijoritajiet u tippreskrivi l-għanijiet li fuqhom iridu jiffokaw il-gvernijiet ċentrali u lokali. Jeżistu pjanijiet rilevanti fil-livelli kollha tal-gvern u dawn ikopru kważi s-setturi ekonomiċi kollha. L-objettivi stabbiliti mill-istrumenti ta’ ppjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell inferjuri korrispondenti tal-gvern. B’mod ġenerali, is-sistema tal-ippjanar fir-RPĊ tirriżulta fis-sitwazzjoni fejn ir-riżorsi jintbagħtu lejn setturi ddeżinjati bħala strateġiċi jew inkella politikament importanti mill-gvern, minflok ma jkunu allokati skont il-forzi tas-suq (40).

(100) Pereżempju, il-gvern għandu rwol ewlieni fl-iżvilupp tas-settur Ċiniż tal-aluminju. Dan huwa kkonfermat fil-bosta pjanijiet, direttivi u dokumenti oħra li jappartjenu direttament jew indirettament lis-settur, li jinħarġu fil-livell nazzjonali, reġjonali u muniċipali. Permezz ta’ dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur tal-aluminju. Politiki bħal dawn għandhom impatt dirett jew indirett importanti fuq il-kostijiet tal-produzzjoni tal-prodotti tal-aluminju.

(101) F’konformità mas-sejbiet tal-Kummissjoni fil-każ ta’ ċertu foil tal-aluminju f’rombli li joriġina miċ-Ċina (41), fil-każ ta’ estrużjonijiet tal-aluminju (42) u fil-każ ta’ prodotti rrumblati ċatti (miżuri provviżorji) (43), il-fatti li ġejjin huma applikabbli bl-istess mod għal dan il-prodott ikkonċernat, li huwa, b’mod simili, prodott downstream tal-aluminju.

(102) Minkejja li t-13-il Pjan ta’ Ħames Snin dwar l-Iżvilupp Ekonomiku u Soċjali (44) u li jkopri l-perjodu ta’ investigazzjoni ma fihx dispożizzjonijiet speċifiċi dwar l-aluminju, fil-każ tal-industrija tal-metall mhux ferruż inġenerali, dan jipprevedi strateġija tal-promozzjoni tal-kooperazzjoni dwar il-kapaċità tal-produzzjoni internazzjonali u l-manifattura tat-tagħmir. Biex jinkisbu dawn l-għanijiet, il-pjan jikkonferma li se jsaħħaħ is-sistemi ta’ sostenn relatati mal-pjattaformi tat-tassazzjoni, tal-finanzi, tal-assigurazzjoni, tal-investiment u tal-finanzjament, kif ukoll mal-pjattaformi tal-valutazzjoni tar-riskju (45).

(103) Il-pjan settorjali korrispondenti, il-Pjan ta’ Żvilupp għall-Industrija tal-Metall Mhux Ferruż (2016-2020) (“il-Pjan”) jistabbilixxi politiki u miri speċifiċi li l-gvern għandu l-għan li jilħaq għal għadd ta’ industriji tal-metalli mhux ferrużi (46), inkluż l-aluminju.

(104) Il-Pjan għandu l-għan li jtejjeb il-firxa tat-tipi ta’ prodotti li jiġu prodotti mill-industrija tal-aluminju Ċiniża, fost l-oħrajn, billi tiġi appoġġata l-innovazzjoni. Dan jitlob li jkun hemm żvilupp rapidu tas-sistema ta’ sjieda mħallta u li tingħata spinta lill-vitalità tal-SOEs. Dan jipprevedi wkoll il-possibbiltà tal-ħażna tal-metalli mhux ferrużi, it-titjib tas-sigurtà tar-riżorsi, inkluż l-aluminju u jistabbilixxi miri kwantitattivi speċifiċi biex jitnaqqas il-konsum tal-enerġija, jiżdied il-proporzjon ta’ aluminju li jiġi rriċiklat fil-produzzjoni u jiżdied l-użu tal-kapaċità (47).

(105) Il-Pjan jipprevedi wkoll aġġustamenti strutturali b’kontroll aktar strett fuq faċilitajiet ġodda tat-tidwib u l-eliminazzjoni tal-kapaċità li tkun skadiet. Dan jipprevedi d-distribuzzjoni ġeografika tal-impjanti tal-ipproċessar, jiffoka fuq proġetti biex jiżdied l-isfruttament tar-riżorsi tal-boksajt u tal-alumina, u jkopri l-politika tal-forniment u tal-ipprezzar tal-elettriku (48).

(106) Permezz ta’ din il-firxa wiesgħa ta’ miżuri u politiki, il-Pjan jirrappreżenta kontinwazzjoni tal-Pjan ta’ Aġġustament u ta’ Rivitalizzazzjoni għall-Industrija tal-Metalli Mhux Ferrużi tal-2009 li ġie adottat sabiex jittaffu l-effetti negattivi tal-kriżi finanzjarja fuq l-industrija tal-metall mhux ferruż. L-objettivi ewlenin stabbiliti fil-pjan jinkludu, fost oħrajn, il-kontroll tal-volum tal-produzzjoni, ir-ristrutturar, il-provvista tal-materja prima, il-politika dwar it-tassazzjoni tal-esportazzjoni, is-sigurtà tar-riżorsi, il-ħażna, l-innovazzjoni teknoloġika, il-politika finanzjarja u l-ippjanar u l-implimentazzjoni (49).

(107) Dokument ta’ politika ieħor immirat lejn is-settur tal-aluminju huwa l-Kundizzjonijiet Standard applikabbli għall-Industrija tal-Aluminju, li nħarġu mill-MIIT fit-18 ta’ Lulju 2013, sabiex jitħaffef l-aġġustament strutturali u titrażżan l-espansjoni diżorganizzata tal-kapaċitajiet ta’ tidwib tal-aluminju. Il-Kundizzjonijiet Standard jintroduċu kwantitajiet minimi tal-produzzjoni għal pjanti ġodda, standards ta’ kwalità u sigurtà tal-provvista għall-boksajt u għall-alumina li jiġu importati u pprovduti fuq livell domestiku. Il-Kundizzjonijiet Standard jindikaw li l-MIIT hija l-awtorità inkarigata mill-istandardizzazzjoni u mill-ġestjoni tal-industrija tal-aluminju, kif ukoll mill-pubblikazzjoni tal-lista ta’ kumpaniji awtorizzati biex joperaw fl-industrija tal-aluminju (50).

(108) Fl-Opinjoni ta’ Gwida dwar il-ħolqien ta’ ambjent tas-suq eċċellenti, it-trawwim tal-aġġustament u t-trasformazzjoni strutturali tal-industrija tal-metall mhux ferruż u ż-żieda fil-benefiċċji, maħruġa mill-Uffiċċju Ġenerali tal-Kunsill tal-Istat fl-2016 (2016/42) (51), l-awtoritajiet Ċiniżi jiddikjaraw bħala objettivi ewlenin: “l-ottimizzazzjoni tal-istruttura tal-industrija tal-metall mhux ferruż; L-ibbilanċjar tal-provvista u d-domanda ta’ kategoriji ta’ prodotti ewlenin; Iż-żamma tar-rata ta’ użu tal-kapaċità tal-produzzjoni tal-aluminju elettrolitiku ogħla minn 80 %; Iż-żieda b’mod sinifikanti tal-kapaċità tas-sigurtà tal-provvista tar-riżorsi minerali għall-minerali bħar-ram u l-aluminju” (52). Id-dokument għandu wkoll fil-mira “il-kontroll b’mod strett tal-kapaċità l-ġdida tal-produzzjoni.” Biex dan jinkiseb, huwa meħtieġ li: “Jiżgura l-implimentazzjoni ta’ proġetti ta’ kostruzzjoni ġodda tal-aluminju elettrolitiku indispensabbli (riformati, estiżi); […] Juża s-superviżjoni soċjali u għodod oħra; Iżid l-isforzi ta’ superviżjoni u spezzjoni; Jinvestiga b’mod strett u jittratta proġetti ġodda tal-aluminju elettrolitiku li jiksru r-regolamenti” (53). Dawn id-dispożizzjonijiet juru l-grad sostanzjali tal-intervent tal-GtĊ fis-settur tal-metalli mhux ferrużi, inkluż is-settur tal-aluminju.

(109) L-interferenza mill-Istat imsemmija hawn fuq fil-funzjonament tas-settur tal-aluminju permezz ta’ dokumenti tal-ippjanar hija riflessa wkoll fil-livell provinċjali. Pereżempju, l-Avviż tal-Gvern tal-Provinċja ta’ Shandong (fejn Donghai, produttur ewlieni tal-ACF huwa stabbilit) dwar il-pjan ta’ implimentazzjoni għall-aċċellerazzjoni tal-iżvilupp ta’ kwalità għolja tas-seba’ industriji intensivi fl-enerġija (2018/248) tas-6 ta’ Novembru 2018 għandu fil-mira “t-trawwim tal-estensjoni tal-katina tal-industrija tal-aluminju elettrolitiku” permezz tal-azzjonijiet li ġejjin: “Iż-żieda ulterjuri tal-proporzjon tal-ipproċessar fin u fil-fond ta’ aluminju elettrolitiku likwidu u materjali għall-ipproċessar tal-aluminju; Il-ħeffa u t-trawwim tal-estensjoni tal-katina tal-industrija tal-aluminju għal prodotti lesti u prodotti ta’ kwalità għolja; L-espansjoni tal-użu ta’ materjali tal-aluminju ta’ kwalità għolja; Iż-żieda tal-possibbiltajiet ta’ żvilupp tal-industrija tal-ipproċessar tal-aluminju” (54)

(110) L-Istat ilu jintervjeni fil-funzjonament tas-settur tal-aluminju għal ħafna snin qabel il-ħruġ tad-dokumenti ta’ politika msemmija hawn fuq, li, pereżempju, huwa spjegat fil-Linji Gwida għall-Aċċellerazzjoni tar-Ristrutturar tal-Industrija tal-Aluminju (“Linji Gwida dwar ir-Ristrutturar”) (55), maħruġa mill-Kummissjoni Nazzjonali għall-Iżvilupp u r-Riforma f’April 2006. Din tal-aħħar qieset l-aluminju bħala prodott fundamentali fl-iżvilupp tal-ekonomija nazzjonali. Il-Linji Gwida dwar ir-Ristrutturar jistqarru li, fl-implimentazzjoni tal-Politika għall-Iżvilupp Industrijali li ġiet approvata mill-Kunsill tal-Istat, għandhom jinkisbu objettivi speċifiċi f’ċerti oqsma. Dawn l-oqsma kienu: it-tisħiħ tal-konċentrazzjoni fl-industrija; l-aċċess għal kapital finanzjarju (ara wkoll it-Taqsima 3.3.1.8 ta’ hawn taħt); l-organizzazzjoni tal-industrija; il-kontroll strett tal-esportazzjonijiet tal-aluminju elettrolitiku; u l-eliminazzjoni tal-kapaċità li tkun skadiet.

(111) Barra minn hekk, instab li l-prezz ta’ inputs ewlenin bħall-enerġija u l-elettriku jiġi influwenzat minn tipi differenti ta’ intervent tal-gvern. (56) B’mod partikolari, l-Istat intervjena favur il-produtturi Ċiniżi permezz ta’ pprezzar tal-enerġija differenzjat u aktar vantaġġuż. Fl-Opinjoni ta’ Gwida dwar il-ħolqien ta’ ambjent tas-suq eċċellenti, it-trawwim tal-aġġustament u t-trasformazzjoni strutturali tal-industrija tal-metall mhux ferruż u ż-żieda fil-benefiċċji msemmija hawn fuq, l-awtoritajiet Ċiniżi rrikonoxxew bħala għan ta’ politika “it-tkomplija tal-implimentazzjoni tal-politika differenzjata tal-prezzijiet tal-elettriku; L-inkoraġġiment tal-utenti eliġibbli tal-elettriku biex jikkonkludu ftehimiet diretti ma’ kumpaniji tal-ġenerazzjoni tal-enerġija; L-iffissar ta’ prezzijiet permezz ta’ negozjar.” (57). Il-Kummissjoni stabbiliet ukoll li politiki simili ġew implimentati fil-livell provinċjali. Pereżempju, fil-Provinċja ta’ Yunnan, skont l-informazzjoni rrapportata minn China Industry Journal f’Novembru 2019: “Sabiex jiġi implimentat il-pjan, Yunnan ħarġet suċċessivament politiki speċifiċi bħall-“Opinjoni ta’ Implimentazzjoni dwar il-Promozzjoni tal-Iżvilupp Integrat tal-Idroenerġija u l-Materjali tal-Aluminju” u l-“Pjan li jimplimenta prezzijiet preferenzjali għall-promozzjoni tal-użu tal-Idroenerġija”. Jidher ċar li kwalunkwe intrapriża li ġġib il-kwota tal-kapaċità tagħha lil Yunnan għandha tibbenefika mill-politika ta’ “prezz preferenzjali bi trażmissjoni sħiħa”, li jfisser li għall-ewwel 5 snin, l-aluminju elettrolitiku għandu jibbenefika minn prezz preferenzjali speċjali tal-elettriku ta’ RMB 0,25 għal kull kWh. Fir-rigward tal-ipproċessar fil-fond tal-materjali, għandu jingħata prezz preferenzjali speċjali tal-elettriku ta’ RMB 0,20 għal kull kWh. Skont rapporti, il-proġetti integrati ta’ Henan Shenhuo u Sichuan Qija li ġabu kwoti għall-bini f’Yunnan diġà bbenefikaw mill-politika għal proġetti ta’ integrazzjoni u ffirmaw ftehimiet rilevanti ma’ gvernijiet lokali, kumpaniji tal-enerġija elettrika, u kumpaniji tal-ġenerazzjoni tal-enerġija.” (58)

(112) Bħala eżempju ieħor ta’ interferenza mill-Istat, fil-livell provinċjali, fl-Avviż tal-Gvern tal-Provinċja ta’ Shandong dwar il-pjan ta’ implimentazzjoni għall-aċċellerazzjoni tal-iżvilupp ta’ kwalità għolja tas-seba’ industriji intensivi fl-enerġija (ara l-premessa (109)), l-awtoritajiet ħarġu miri ta’ trasformazzjoni u ta’ aġġornament għall-industrija tal-aluminju elettrolitiku fir-rigward tal-użu tal-enerġija: “Sal-2022, il-konsum tal-elettriku tal-aluminju elettrolitiku għal kull tunnellata ta’ aluminju għandu jinżel għal madwar 12 800 kWh, ir-rata ta’ pproċessar fil-fond elettrolitiku tal-aluminju elettrolitiku fil-provinċja għandha tilħaq madwar 50 %, u l-valur miżjud tal-aluminju għal kull tunnellata għandu jiżdied b’medja ta’ aktar minn 30 %”. (59)

(113) Fir-rigward tal-infurzar tad-dispożizzjonijiet li jinsabu fid-dokumenti tal-ippjanar imsemmija hawn fuq, l-assoċjazzjonijiet Ċiniżi tal-industrija għandhom rwol importanti. Dawn l-entitajiet għandhom jiggarantixxu li l-industrija timplimenta l-politiki tal-GtĊ. Din ir-responsabbiltà hija kkonfermata mill-fatt li fl-attività tagħhom, huma jikkollaboraw mill-qrib mal-awtoritajiet tal-Istat, li huwa rifless fl-istatuti tagħhom. Fil-każ tas-settur tal-aluminju, l-Istatut ta’ Assoċjazzjoni tal-Assoċjazzjoni tal-Industrija tal-Metalli Mhux Ferrużi taċ-Ċina jafferma b’mod partikolari li “l-Assoċjazzjoni taderixxi mal-linja bażika u diversi prinċipji u politiki tal-partit, tirrispetta l-Kostituzzjoni, il-liġijiet, ir-regolamenti u l-politiki nazzjonali, u tirrispetta l-valuri soċjali u morali. Għandha żżomm mal-iskop li sservi lill-gvern, lill-industrija, lill-intrapriżi u lill-maniġers tan-negozji; għandha tistabbilixxi u ttejjeb l-mekkaniżmu ta’ awtodixxiplina tal-industrija; għandha tinvolvi b’mod sħiħ lill-persunal tal-gvern biex tikseb l-assistenza; għandu jkollha rwol ta’ tranżizzjoni bejn il-gvern u l-intrapriżi.” (Artikolu 3). Bl-istess mod, l-Artikolu 25 jiddikjara li l-president, il-viċi president u s-segretarju ġenerali tal-Assoċjazzjoni jeħtiġilhom li: “Jaderixxu mal-linja, mal-prinċipji u mal-politiki tal-partit, u jkollhom kwalitajiet politiċi tajbin” (60).

(114) Bl-istess mod, l-Istatut ta’ Assoċjazzjoni tal-Assoċjazzjoni tal-Industrija tal-Fabbrikazzjoni Mhux Ferruża taċ-Ċina jistipula li “l-Assoċjazzjoni taċċetta gwida tan-negozju kif ukoll superviżjoni u ġestjoni mill-Kummissjoni għas-Superviżjoni u l-Amministrazzjoni tal-Assi tal-Istat tal-Kunsill tal-Istat, il-Ministeru għall-Affarijiet Ċivili u l-Assoċjazzjoni tal-Industrija tal-Metalli Mhux Ferrużi taċ-Ċina” (l-Artikolu 4). Wieħed mill-elementi stabbiliti fl-ambitu tan-negozju tal-Assoċjazzjoni huwa wkoll li “B’mod attiv jitressqu suġġerimenti u opinjonijiet dwar l-iżvilupp tal-industrija u politiki, liġijiet u regolamenti tal-industrija skont il-prinċipji ġenerali u l-kompiti tal-Partit u l-Istat li jikkonċernaw il-bini ta’ sistema soċjalista tal-ekonomija tas-suq filwaqt li titqies is-sitwazzjoni attwali tal-industrija.” (Artikolu 6). Fl-aħħar nett, l-Artikolu 22 jippreskrivi wkoll li l-president, il-viċi president u s-segretarju ġenerali tal-Assoċjazzjoni jeħtiġilhom, fost kundizzjonijiet oħra li: “Jaderixxu mal-linja, mal-prinċipji u mal-politiki tal-partit, u jkollhom kwalitajiet politiċi tajbin” (61).

(115) Għalhekk, id-diversi pjanijiet, direttivi u dokumenti oħrajn li jappartjenu għall-aluminju, maħruġa fil-livell nazzjonali, reġjonali u muniċipali, juru b’mod ċar il-grad għoli ta’ intervent tal-gvern Ċiniż fis-settur tal-aluminju. (62) Permezz ta’ dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur.

(116) Lil hinn mill-pjanijiet, l-intervent tal-gvern fis-settur ħa l-forma, fost oħrajn, ta’ miżuri relatati mal-esportazzjoni, inklużi dazji tal-esportazzjoni, kwoti tal-esportazzjoni, rekwiżiti tal-prestazzjoni tal-esportazzjoni u rekwiżiti minimi tal-prezz tal-esportazzjoni fuq materja prima differenti għall-aluminju.

(117) Il-GtĊ ikompli jiskoraġġixxi l-esportazzjonijiet ta’ aluminju primarju u l-inputs tiegħu, bl-għan li jippromwovi prodotti tal-aluminju b’valur miżjud ogħla. Dan l-objettiv jiġi segwit bl-għoti ta’ rifużjonijiet sħaħ jew parzjali tal-VAT fuq prodotti tal-aluminju downstream flimkien ma’ rifużjonijiet mhux kompluti tal-VAT u taxxi tal-esportazzjoni fuq l-aluminju primarju (63).

(118) Tipi oħrajn ta’ intervent tal-gvern li jwasslu għal distorsjonijiet tas-suq jinkludu l-politika tal-ħażna ta’ stokkijiet permezz tal-Uffiċċju tar-Riżerva tal-Istat u r-rwol ta’ Shanghai Futures Exchange (SHFE). (64) Barra minn hekk, diversi investigazzjonijiet tad-difiża tal-kummerċ stabbilew li l-gvern Ċiniż ta b’mod konsistenti tipi differenti ta’ miżuri ta’ appoġġ mill-Istat lill-produtturi tal-aluminju (65). L-intervent estensiv tal-GtĊ fis-settur tal-aluminju wassal għall-kapaċità żejda, (66) li aktarx huwa l-aktar eżempju ċar tal-implikazzjonijiet tal-politiki tal-GtĊ u tad-distorsjonijiet li jirriżultaw.

(119) L-Istudju tal-OECD identifika wkoll appoġġ tal-gvern addizzjonali li jinfluwenza l-forzi tas-suq fis-settur tal-aluminju. Tali appoġġ tipikament jieħu l-forma ta’ inputs, b’mod partikolari l-elettriku u l-alumina primarja, mibjugħa fi prezzijiet aktar baxxi minn dawk tas-suq (67). L-Istudju tal-OECD jiddeskrivi wkoll kif l-objettivi tal-GtĊ għas-settur tal-aluminju jissarrfu f’politiki industrijali u f’azzjonijiet speċifiċi fil-livell provinċjali u lokali, inkluż pereżempju injezzjonijiet ta’ kapital, drittijiet ta’ pussess ta’ prijorità għar-riżorsi minerali, għotjiet u sussidji tal-gvern jew inċentivi fiskali (68).

(120) Fil-qosor, il-GtĊ għandu miżuri fis-seħħ biex iħeġġeġ lill-operaturi jikkonformaw mal-objettivi tal-ordni pubbliku li jappoġġjaw l-industriji ewlenin, inkluż is-settur tal-aluminju, li jinkludi l-produzzjoni tal-prodotti tal-ACF. Tali miżuri jimpedixxu lill-forzi tas-suq milli joperaw b’mod ħieles.

3.3.1.6. Distorsjonijiet sinifikanti skont ir-raba’ inċiż tal-Artikolu 2(6a)(b), tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet dwar il-fallimenti, il-kumpaniji jew il-proprjetà

(121) Skont l-informazzjoni fil-fajl, is-sistema Ċiniża dwar il-falliment twassal b’mod inadegwat l-objettivi ewlenin tagħha, bħal pereżempju s-saldu ġust tal-pretensjonijiet u tad-dejn u s-salvagwardja tad-drittijiet u tal-interessi legali tal-kredituri u tad-debituri. Dan jidher li huwa msejjes fil-fatt li filwaqt li l-liġi Ċiniża dwar il-falliment tiddependi b’mod formali minn prinċipji simili għal dawk applikati f’liġijiet korrispondenti ta’ pajjiżi oħra għajr iċ-Ċina, is-sistema Ċiniża hija kkaratterizzata minn nuqqas ta’ infurzar sistematiku. L-għadd ta’ fallimenti jibqa’ magħruf li huwa baxx b’rabta mad-daqs tal-ekonomija tal-pajjiż, mhux l-inqas minħabba li l-proċedimenti ta’ insolvenza jbatu minn għadd ta’ nuqqasijiet, li effettivament jiffunzjonaw bħala diżinċentiv għall-preżentazzjonijiet ta’ fallimenti. Barra minn hekk, ir-rwol tal-Istat fil-proċedimenti ta’ insolvenza jibqa’ b’saħħtu u attiv, li spiss ikollu influwenza diretta fuq l-eżitu tal-proċedimenti (69).

(122) Barra minn hekk, in-nuqqasijiet tas-sistema tad-drittijiet tal-proprjetà huma partikolarment ovvji fir-rigward tas-sjieda tal-art u tad-drittijiet tal-użu tal-art fir-RPĊ (70). L-art kollha hija proprjetà tal-Istat Ċiniż (art rurali bi sjieda kollettiva u art urbana tal-Istat). L-allokazzjoni tagħha għadha dipendenti biss fuq l-Istat. Hemm dispożizzjonijiet legali li għandhom l-għan li jallokaw id-drittijiet għall-użu tal-art b’mod trasparenti u bi prezzijiet tas-suq, pereżempju, bl-introduzzjoni ta’ proċeduri ta’ offerti. Madankollu, dawn id-dispożizzjonijiet ma jiġux irrispettati regolarment, b’ċerti akkwirenti jiksbu l-art tagħhom mingħajr ħlas jew b’rati aktar baxxi mir-rati tas-suq (71). Barra minn hekk, l-awtoritajiet spiss isegwu għanijiet politiċi speċifiċi, inkluża l-implimentazzjoni tal-pjanijiet ekonomiċi, meta jallokaw l-art (72).

(123) Bħal setturi oħra fl-ekonomija Ċiniża, produtturi ta’ prodotti tal-ACF huma soġġetti għar-regoli ordinarji dwar il-liġijiet Ċiniżi dwar il-falliment, il-kumpaniji u l-proprjetà. L-effett ta’ dan huwa li anki dawn il-kumpaniji huma soġġetti għad-distorsjonijiet minn fuq għal isfel li jirriżultaw mill-applikazzjoni diskriminatorja jew mill-infurzar inadegwat tal-liġijiet dwar il-fallimenti u l-proprjetà. Din l-investigazzjoni ma żvelat xejn li jqajjem dubji dwar dawk is-sejbiet. Bħala tali, il-Kummissjoni kkonkludiet li l-liġijiet Ċiniżi dwar il-falliment u l-proprjetà ma jaħdmux kif suppost, u b’hekk jiġġeneraw distorsjonijiet meta kumpaniji insolventi jinżammu fil-wiċċ u meta jiġu allokati d-drittijiet tal-użu tal-art fir-RPĊ. Dawn il-kunsiderazzjonijiet, abbażi tal-evidenza disponibbli, jidhru li huma applikabbli għal kollox anke fis-settur tal-prodotti tal-ACF.

(124) Din is-sejba hija appoġġjata mid-determinazzjoni affermattiva provviżorja tad-DtĊ fl-investigazzjoni ta’ ċertu Foil tal-Aluminju miċ-Ċina li, bl-użu tal-fatti disponibbli, sabet li l-provvista tal-art tal-Gvern taċ-Ċina għal Remunerazzjoni Inqas Minn Adegwata tikkostitwixxi kontribuzzjoni finanzjarja skont it-tifsira tat-Taqsima 771 (5)(D) tal-Att dwar it-Tariffi tal-1930, kif emendat (73).

(125) Fid-dawl ta’ dan ta’ hawn fuq, il-Kummissjoni kkonkludiet li kien hemm applikazzjoni diskriminatorja jew infurzar inadegwat tal-liġijiet dwar il-falliment u l-proprjetà fis-settur tal-aluminju, inkluż fir-rigward tal-prodott ikkonċernat.

3.3.1.7. Distorsjonijiet sinifikanti skont il-ħames inċiż tal-Artikolu 2(6a)(b), tar-Regolament bażiku: il-kostijiet tal-pagi soġġetti għal distorsjoni

(126) Ma huwiex possibbli li fir-RPĊ tiżviluppa bis-sħiħ sistema ta’ pagi bbażata fuq is-suq peress li d-drittijiet ta’ organizzazzjoni kollettiva tal-ħaddiema u tal-impjegaturi huma mxekkla. Iċ-Ċina ma rratifikatx għadd ta’ konvenzjonijiet fundamentali tal-Organizzazzjoni Internazzjonali tax-Xogħol (“ILO”), b’mod partikolari dawk dwar il-libertà ta’ assoċjazzjoni u dwar in-negozjar kollettiv (74). Skont il-liġi nazzjonali, hemm organizzazzjoni trejdjunjonistika waħda biss li hija attiva. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu rudimentali (75). Barra minn hekk, il-mobilità tal-forza tax-xogħol Ċiniża hija ristretta mis-sistema ta’ reġistrazzjoni tal-unitajiet domestiċi, li tillimita l-aċċess għall-firxa sħiħa ta’ benefiċċji tas-sigurtà soċjali u benefiċċji oħrajn għar-residenti lokali ta’ żona amministrattiva partikolari. Dan tipikament jirriżulta f’ħaddiema li ma jkollhomx ir-reġistrazzjoni lokali tar-residenza li jsibu ruħhom f’pożizzjoni ta’ impjieg vulnerabbli u jirċievu introjtu aktar baxx mid-detenturi tar-reġistrazzjoni tar-residenza (76). Dawk is-sejbiet iwasslu għad-distorsjoni tal-kostijiet tal-pagi fir-RPĊ.

(127) Ma ġiet ippreżentata l-ebda evidenza rilevanti li turi li s-settur tal-aluminju, inklużi l-produtturi tal-prodotti tal-ACF, ma huwiex soġġett għas-sistema Ċiniża dwar il-liġi tax-xogħol deskritta. Għalhekk, is-settur tal-aluminju huwa affettwat mid-distorsjonijiet tal-kostijiet lavorattivi kemm direttament (fil-fabbrikazzjoni tal-prodott ikkonċernat jew il-materja prima ewlenija għall-produzzjoni tiegħu) kif ukoll indirettament (meta jkollu aċċess għal kapital jew inputs minn kumpaniji soġġetti għall-istess sistema tax-xogħol fir-RPĊ).

3.3.1.8. Distorsjonijiet sinifikanti skont is-sitt inċiż tal-Artikolu 2(6a)(b), tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat

(128) L-aċċess għall-kapital għal atturi korporattivi fir-RPĊ huwa soġġett għal diversi distorsjonijiet.

(129) L-ewwel, is-sistema finanzjarja Ċiniża hija kkaratterizzata mill-pożizzjoni b’saħħitha tal-banek tal-Istat (77), li, meta jagħtu aċċess għall-finanzi, iqisu kriterji oħrajn għajr il-vijabbiltà ekonomika ta’ proġett. B’mod simili għall-SOEs mhux finanzjarji, il-banek jibqgħu marbuta mal-Istat mhux biss permezz tas-sjieda iżda wkoll permezz ta’ azzjonijiet personali (l-ogħla eżekuttivi tal-istituzzjonijiet finanzjarji tal-Istat fl-aħħar mill-aħħar jinħatru mis-CCP) (78) u, għal darb’oħra eżatt bħal fil-każ tal-SOEs mhux finanzjarji, il-banek jimplimentaw b’mod regolari ordnijiet pubbliċi mfassla mill-gvern. Meta jagħmlu dan, il-banek ikunu qed jikkonformaw ma’ obbligu legali espliċitu li jmexxu n-negozju tagħhom skont il-ħtiġijiet tal-iżvilupp ekonomiku u soċjali nazzjonali u taħt il-gwida tal-politiki industrijali tal-Istat (79). Dan huwa aggravat minn regoli eżistenti addizzjonali, li jidderieġu l-finanzi f’setturi ddeżinjati mill-gvern bħala mħeġġa jew li b’xi mod ieħor huma importanti (80).

(130) Filwaqt li huwa rikonoxxut li diversi dispożizzjonijiet legali jirreferu għall-ħtieġa li jiġu rrispettati l-imġiba bankarja normali u r-regoli prudenzjali, bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza massiva, inklużi s-sejbiet li saru fl-investigazzjonijiet rigward id-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(131) Pereżempju, il-GtĊ reċentement iċċara li anke d-deċiżjonijiet bankarji kummerċjali privati jridu jiġu ssorveljati mis-CCP u jibqgħu konformi mal-politiki nazzjonali. Wieħed mit-tliet għanijiet ġenerali tal-Istat fir-rigward tal-governanza bankarja issa huwa li jsaħħaħ it-tmexxija tal-Partit fis-settur bankarju u tal-assigurazzjoni, inkluż fir-rigward ta’ kwistjonijiet operattivi u ta’ ġestjoni fil-kumpaniji (81). Barra minn hekk, il-kriterji tal-valutazzjoni tal-prestazzjoni tal-banek kummerċjali issa għandhom iqisu, b’mod partikolari, kif l-entitajiet “jaqdu l-objettivi ta’ żvilupp nazzjonali u l-ekonomija reali”, u b’mod partikolari kif dawn “jaqdu industriji strateġiċi u emerġenti” (82).

(132) Barra minn hekk, il-klassifikazzjonijiet tal-bonds u tal-kreditu ta’ spiss ikunu soġġetti għal distorsjoni minħabba diversi raġunijiet, inkluż il-fatt li l-valutazzjoni tar-riskju tiġi influwenzata mill-importanza strateġika tad-ditta għall-GtĊ u s-saħħa ta’ kwalunkwe garanzija impliċita mill-gvern. L-istimi jissuġġerixxu ferm li l-klassifikazzjonijiet tal-kreditu Ċiniżi jikkorrispondu sistematikament għal klassifikazzjonijiet internazzjonali aktar baxxi (83).

(133) Dan huwa aggravat minn regoli eżistenti addizzjonali, li jidderieġu l-finanzi f’setturi ddeżinjati mill-gvern bħala mħeġġa jew li b’xi mod ieħor huma importanti (84). Dan jirriżulta fi preġudizzju favur is-self lil SOEs, ditti privati kbar b’konnessjonijiet tajbin u ditti f’setturi industrijali ewlenin, li jimplika li d-disponibbiltà u l-kost tal-kapital ma humiex ugwali għall-atturi kollha fis-suq.

(134) F’dan ir-rigward, l-Istudju tal-OECD jagħmel referenza għal evidenza aneddotali li ċerti produtturi tal-aluminju fir-RPĊ kisbu finanzjament fuq termini preferenzjali, fejn il-kost tal-finanzjament jidher li huwa diżakkoppjat mil-livell korrispondenti ta’ ingranaġġ korporattiv. Skont dak l-istudju, fil-prospett tal-bonds tiegħu tal-2016, produttur wieħed tal-aluminju tal-Istat iddikjara b’mod espliċitu li huwa jattira appoġġ finanzjarju konsiderevoli mill-banek ta’ politika Ċiniżi b’rata tal-imgħax aktar baxxa mill-parametru referenzjarju. Bl-istess mod, il-prospett tal-bonds tal-2017 ta’ produttur ieħor tal-istat jirreferi għar-rabtiet mill-qrib li l-kumpanija żżomm mal-banek Ċiniżi, inklużi banek ta’ politika li jkunu taw sorsi ta’ finanzjament b’kost baxx lil dik il-kumpanija. B’rabta ma’ dan, l-Istudju tal-OECD jikkonkludi li filwaqt li jista’ jkun hemm ħafna raġunijiet għaliex ir-rati tal-imgħax huma baxxi għal dawn id-ditti, il-kuntrast bejn indikaturi finanzjarji dgħajfin u rati tal-imgħax aktar baxxi jistgħu jissuġġerixxu xi prezzijiet aktar baxxi potenzjali tar-riskju assoċjat ma’ dawk il-mutwatarji (85).

(135) It-tieni, il-kostijiet tas-self inżammu artifiċjalment baxxi biex jistimolaw it-tkabbir tal-investiment. Dan wassal għall-użu eċċessiv ta’ investiment kapitali b’redditi dejjem aktar baxxi fuq l-investiment. Dan intwera mit-tkabbir fl-ingranaġġ korporattiv fis-settur tal-Istat minkejja tnaqqis kbir fil-profittabilità, li jissuġġerixxi li l-mekkaniżmi li joperaw fis-sistema bankarja ma jsegwux ir-reazzjonijiet kummerċjali normali.

(136) It-tielet, għalkemm il-liberalizzazzjoni tar-rata tal-imgħax nominali nkisbet f’Ottubru 2015, is-sinjali tal-prezzijiet għadhom mhumiex ir-riżultat tal-forzi tas-suq ħieles, iżda huma influwenzati minn distorsjonijiet ikkawżati mill-gvern. Tabilħaqq, is-sehem tas-self fir-rata tal-parametru referenzjarju jew taħt din ir-rata għadu jirrappreżenta mill-inqas terz tas-self kollu mill-aħħar tal-2018 (86). Dan l-aħħar il-midja uffiċjali fir-RPĊ irrapportat li s-CCP talab “gwida għat-tnaqqis tar-rata tal-imgħax tas-suq tas-self.” (87) Rati tal-imgħax artifiċjalment baxxi jirriżultaw fi twaqqigħ tal-prezzijiet u, konsegwentement, fl-użu eċċessiv tal-kapital.

(137) It-tkabbir ġenerali tal-kreditu fir-RPĊ jindika deterjorament fl-effiċjenza tal-allokazzjoni tal-kapital mingħajr ma jkun mistenni l-ebda sinjal ta’ ssikkar tal-kreditu f’ambjent tas-suq mingħajr distorsjoni. B’riżultat ta’ dan, is-self improduttiv żdied b’mod rapidu fis-snin reċenti. Quddiem sitwazzjoni ta’ żieda tad-dejn f’riskju, il-GtĊ għażel li jevita l-inadempjenzi. B’konsegwenza ta’ dan, il-kwistjonijiet ta’ dejn mitluf ġew ittrattati bir-riportar tad-dejn, biex b’hekk inħolqu l-hekk imsejħa kumpaniji “żombi”, jew inkella permezz tat-trasferiment tas-sjieda tad-dejn (eż. permezz ta’ fużjonijiet jew ta’ skambji ta’ dejn ma’ ekwità), mingħajr ma neċessarjament titneħħa l-problema ġenerali tad-dejn jew jiġu indirizzati l-kawżi ewlenin tagħha.

(138) Essenzjalment, minkejja l-passi li ttieħdu biex is-suq jiġi lliberalizzat, is-sistema tal-kreditu korporattiv fir-RPĊ hija affettwata minn distorsjonijiet sinifikanti bħala riżultat tar-rwol mifrux kontinwu tal-istat fis-swieq kapitali.

(139) Ma ġietx ippreżentata evidenza li turi li s-settur tal-aluminju, inklużi l-produtturi tal-prodotti tal-ACF, se jkunu eżentati mill-intervent tal-gvern deskritt hawn fuq fis-sistema finanzjarja. Għalhekk, l-intervent sostanzjali tal-gvern fis-sistema finanzjarja jwassal biex il-kundizzjonijiet tas-suq jiġu affettwati serjament fil-livelli kollha.

3.3.1.9. In-natura sistemika tad-distorsjonijiet deskritti

(140) Il-Kummissjoni nnotat li d-distorsjonijiet deskritti fir-Rapport huma karatteristika tal-ekonomija Ċiniża. L-evidenza disponibbli turi li l-fatti u l-karatteristiċi tas-sistema Ċiniża kif deskritti hawn fuq fit-Taqsimiet 3.3.1.1-3.3.1.5 japplikaw fil-pajjiż kollu u fis-setturi kollha tal-ekonomija. L-istess jgħodd għad-deskrizzjoni tal-fatturi ta’ produzzjoni kif stabbilit hawn fuq fit-Taqsimiet 3.3.1.6-3.3.1.8 ta’ hawn fuq.

(141) Il-Kummissjoni tfakkar li għall-produzzjoni tal-prodotti tal-ACF, jenħtieġu firxa ta’ inputs. Ma kien hemm l-ebda evidenza fil-fajl tal-investigazzjoni li dawk l-inputs ma jiġux ipprovduti fir-RPĊ. Meta l-produtturi tal-prodotti tal-ACF jixtru/jikkuntrattaw dawn l-inputs, il-prezzijiet li jħallsu (u li huma rreġistrati bħala l-kostijiet tagħhom) huma b’mod ċar esposti għall-istess distorsjonijiet sistemiċi msemmija qabel. Pereżempju, il-fornituri tal-inputs jużaw manodopera li tkun soġġetta għad-distorsjonijiet. Huma jistgħu jissellfu flus li huma soġġetti għad-distorsjonijiet fuq is-settur finanzjarju/l-allokazzjoni tal-kapital. Barra minn hekk, huma soġġetti għas-sistema tal-ippjanar li tapplika fil-livelli kollha tal-gvern u tas-setturi.

(142) B’konsegwenza ta’ dan, mhux biss il-prezzijiet tal-bejgħ domestiku tal-prodotti tal-ACF ma humiex xierqa għall-użu skont it-tifsira tal-Artikolu 2(6a)(a) tar-Regolament bażiku, iżda l-kostijiet kollha tal-input (inklużi l-materja prima, l-enerġija, l-art, il-finanzjament, il-manodopera, eċċ.) huma wkoll affettwati minħabba li l-formazzjoni tal-prezzijiet tagħhom hija affettwata minn intervent sostanzjali tal-gvern, kif deskritt fil-Partijiet A u B tar-Rapport. Tabilħaqq, l-interventi tal-gvern deskritti b’rabta mal-allokazzjoni tal-kapital, tal-art, tal-manodopera, tal-enerġija u tal-materja prima huma preżenti fir-RPĊ kollha. Dan ifisser, pereżempju, li input li minnu nnifsu kien prodott fir-RPĊ permezz tal-kombinazzjoni ta’ firxa ta’ fatturi ta’ produzzjoni huwa espost għal distorsjonijiet sinifikanti. L-istess japplika għall-input lejn l-input u l-bqija. L-argumenti u l-evidenza miġjuba mill-produtturi esportaturi f’dan ir-rigward huma indirizzati fit-taqsima li jmiss.

3.3.1.10. Konklużjoni

(143) L-analiżi preċedenti, li tinkludi eżami tal-evidenza kollha disponibbli relatata mal-interventi pubbliċi fl-ekonomija Ċiniża b’mod ġenerali kif ukoll fis-settur tal-aluminju (inkluż il-prodott ikkonċernat), uriet li l-prezzijiet jew il-kostijiet tal-prodott ikkonċernat, inklużi l-kostijiet tal-materja prima, tal-enerġija u tal-manodopera, ma humiex ir-riżultat tal-forzi tas-suq ħieles minħabba li huma affettwati minn intervent sostanzjali mill-gvern fis-sens tal-Artikolu 2(6a)(b) tar-Regolament bażiku kif muri mill-impatt attwali jew potenzjali ta’ wieħed jew aktar mill-elementi rilevanti elenkati fih. Abbażi ta’ dan, u fin-nuqqas ta’ kwalunkwe kooperazzjoni mill-GtĊ, il-Kummissjoni kkonkludiet li ma huwiex xieraq li jintużaw prezzijiet u kostijiet domestiċi biex jiġi stabbilit il-valur normali f’dan il-każ.

3.3.1.11. Kummenti mill-partijiet interessati

(144) Xiamen sostna b’reazzjoni għat-Tieni Nota li ma hemmx bżonn ta’ rikors għal parametri referenzjarji, jekk il-fatturi ta’ produzzjoni jinġiebu minn Xiamen f’kundizzjonijiet ta’ kompetizzjoni ġusta. B’mod partikolari, Xiamen argumenta li l-prezzijiet ta’ parametri referenzjarji u l-prezzijiet imħallsa minn Xiamen għal ingotti u ċangaturi kienu komparabbli, u dan jidher li qed jirribatti l-allegazzjonijiet ta’ distorsjonijiet sinifikattivi. Barra minn hekk, Zhongji argumenta li xtara l-materja prima u l-enerġija fuq bażi kummerċjali f’kundizzjonijiet ta’ kompetizzjoni ġusta.

(145) Il-Kummissjoni nnotat li ladarba jiġi ddeterminat li minħabba l-eżistenza ta’ distorsjonijiet sinifikanti fil-pajjiż esportatur f’konformità mal-Artikolu 2(6a)(b) tar-Regolament bażiku, ma huwiex xieraq li jintużaw il-prezzijiet u l-kostijiet domestiċi fil-pajjiż esportatur, il-valur normali jiġi stabbilit b’referenza għal prezzijiet jew parametri referenzjarji mingħajr distorsjoni f’pajjiż rappreżentattiv xieraq għal kull produttur esportatur skont l-Artikolu 2(6a)(a) tar-Regolament bażiku. L-istess dispożizzjoni tar-Regolament bażiku tippermetti l-użu ta’ kostijiet domestiċi jekk jiġi stabbilit b’mod pożittiv li jkunu mingħajr distorsjoni, abbażi ta’ evidenza akkurata u xierqa. Madankollu, f’dan il-każ, Xiamen kif ukoll Zhongji naqsu milli jipproduċu kwalunkwe evidenza akkurata u xierqa bħal din. Livelli ta’ prezzijiet simili ta’ ċerta materja prima fil-pajjiż esportatur u fil-pajjiż rappreżentattiv fihom infushom ma humiex indikattivi tan-nuqqas ta’ distorsjonijiet sinifikanti skont l-Artikolu2(6a) tar-Regolament bażiku, minħabba li jista’ jkun li l-prezzijiet ivarjaw u jiġu allinjati fuq ċertu perjodu għal għadd ta’ raġunijiet oħrajn. Għall-kuntrarju, hemm għadd ta’ fatturi oħra li jikkontribwixxu għas-sejba ta’ distorsjonijiet sinifikanti kif muri fit-Taqsimiet 3.3.1.2 sa 3.3.1.9. Konsegwentement, sempliċi referenza għall-komparabbiltà tal-prezzijiet domestiċi ta’ ċerti materja prima b’valuri ta’ parametri referenzjarji fil-pajjiż rappreżentattiv ma tistax tissodisfa l-kundizzjoni li tiġi amministrata evidenza preċiża u xierqa. Għalhekk, il-pretensjonijiet ta’ Xiamen u ta’ Zhongji ma setgħux jintlaqgħu.

(146) Barra minn hekk, fil-kummenti tiegħu dwar il-bidu, Xiamen, qabel kollox, allega li l-Artikolu 2(6a) huwa inkonsistenti mal-Ftehim tad-WTO dwar l-Anti-Dumping (Anti-Dumping Agreement, “ADA”). Dan għaliex, l-ewwel, l-Artikolu 2.2 tal-ADA jirrikonoxxi tliet xenarji li jippermettu l-istabbiliment tal-valur normali: (i) il-bejgħ ma jsirx fl-andament normali tal-kummerċ; (ii) hemm sitwazzjoni partikolari tas-suq; jew (iii) minħabba l-volum baxx ta’ bejgħ fis-suq domestiku, dan il-bejgħ ma huwiex rappreżentattiv. Xiamen sostna li distorsjonijiet sinifikanti ma jissodisfaw l-ebda wieħed mit-tliet kriterji. Huwa sostna wkoll li anke jekk il-kunċett ta’ distorsjonijiet sinifikanti jista’ possibbilment jitqies li jaqa’ taħt it-tieni kriterju ta’ hawn fuq, il-Bord fid-WTO DS529 Awstralja – Miżuri Anti-Dumping fuq Karta Kopjanti A4 ikkonferma li l-fatt li l-prezz domestiku tal-prodott ikkonċernat u l-inputs tiegħu huma affettwati minn distorsjonijiet tal-gvern ma kienx biżżejjed biex jiġi kkunsidrat li l-paragun xieraq bejn il-bejgħ fis-suq domestiku u l-bejgħ tal-esportazzjoni huwa affettwat “minħabba s-sitwazzjoni partikolari tas-suq”. Barra minn hekk, Xiamen ikkummenta li l-Kummissjoni applikat l-istabbiliment tal-valur normali b’mod sistematiku, filwaqt li jenħtieġ li tivverifika fuq bażi ta’ każ b’każ jekk humiex issodisfati l-kundizzjonijiet tal-Artikolu 2.2 tal-ADA. Xiamen sostna wkoll li l-Artikolu 2.2 tal-ADA jeħtieġ li l-istabbiliment tal-valur normali jrid jirrifletti “kost fil-pajjiż tal-oriġini”, kif ikkonfermat fil-każijiet tad-WTO DS529 Awstralja – Miżuri Anti-Dumping fuq Karta Kopjanti A4 u tad-WTO DS473 Unjoni Ewropea – Miżuri Anti-Dumping fuq il-Bijodiżil mill-Arġentina. Barra minn hekk, Xiamen argumenta li l-valur normali jenħtieġ li jkun kostruwit f’konformità mar-rekwiżiti tal-Artikolu 2.2.1.1 tal-ADA, u żied li s-sejbiet fir-rapport DS473 imsemmi hawn fuq u fil-każ tad-WTO DS427 Ċina – Miżuri ta’ Dazju Anti-Dumping u Kompensatorju fuq il-Prodotti tal-Brojlers mill-Istati Uniti kienu jirrikjedu li l-awtoritajiet investigattivi jqisu l-kostijiet irreġistrati tal-produtturi esportaturi sakemm ma jkunux f’konformità mal-prinċipji kontabilistiċi ġeneralment aċċettati jew ma jirriflettux b’mod raġonevoli l-kostijiet assoċjati mal-produzzjoni u mal-bejgħ tal-prodott taħt kunsiderazzjoni. Anke jekk il-kostijiet irreġistrati ssodisfaw dawk iż-żewġ kundizzjonijiet, l-Artikolu 2(6a) tar-Regolament bażiku huwa inkonsistenti mal-Artikolu 2.2.1.1 tal-ADA tad-WTO, skont Xiamen, minħabba li l-kostijiet tal-produttur esportatur huma injorati b’mod sistematiku.

(147) Il-Kummissjoni kkunsidrat li d-dispożizzjonijiet tal-Artikolu 2(6a) tar-Regolament bażiku huma kompletament konsistenti mal-obbligi tad-WTO tal-Unjoni Ewropea. Kif iċċarat espliċitament mill-Korp tal-Appell tad-WTO f’DS473 Unjoni Ewropea – Miżuri Antidumping fuq il-Bijodiżil mill-Arġentina, il-liġi tad-WTO tippermetti l-użu ta’ data minn pajjiż terz, aġġustata kif xieraq meta tali aġġustament ikun meħtieġ u sostanzjat. Il-Kummissjoni fakkret li l-każijiet DS529 Awstralja – Miżuri Anti-Dumping fuq il-Karta Kopjanti A4 u DS427 Ċina – Prodotti tal-Brojlers ma kinux jikkonċernaw l-interpretazzjoni tal-Artikolu 2(6a) tar-Regolament bażiku u l-kundizzjonijiet għall-applikazzjoni tiegħu. Barra minn hekk, is-sitwazzjonijiet fattwali sottostanti f’dawk il-każijiet kienu differenti mis-sitwazzjoni sottostanti u l-kriterji li wasslu għall-applikazzjoni tal-metodoloġija skont din id-dispożizzjoni tar-Regolament bażiku, li tikkonċerna l-eżistenza ta’ distorsjonijiet sinifikanti fil-pajjiż esportatur. Skont l-Artikolu 2(6a) huwa biss meta jinstab li hemm distorsjonijiet sinifikanti u li dawn jaffettwaw il-kostijiet u l-prezzijiet li l-valur normali jinħadem b’referenza għall-kostijiet u l-prezzijiet mingħajr distorsjoni miksuba f’pajjiż rappreżentattiv jew b’referenza għal parametru referenzjarju internazzjonali. Fi kwalunkwe każ, it-tieni subparagrafu, it-tielet inċiż tal-Artikolu 2(6a) tar-Regolament bażiku jipprevedi l-possibbiltà li jintużaw kostijiet domestiċi sal-punt li jiġi stabbilit li ma jkunux distorti. Għalhekk, il-Kummissjoni ma laqgħetx dawn il-pretensjonijiet.

(148) It-tieni, Xiamen sostna li l-Artikolu 2(6a) tar-Regolament bażiku huwa inkonsistenti mal-Artikolu 2.2.2 tal-ADA. Huwa sostna wkoll li l-Korp tal-Appell f’DS219 KE – Fittings tat-Tubi jew tal-Pajpijiet ikkonferma li l-awtorità investigattiva hija obbligata tuża l-SG&A u l-profitt effettivi tal-produtturi esportaturi, sakemm tali data tkun teżisti. Għalhekk, Xiamen sostna li l-Artikolu 2(6a) tar-Regolament bażiku kien inkompatibbli mal-Artikolu 2.2.2 tal-ADA.

(149) Il-Kummissjoni nnotat li ladarba jiġi ddeterminat li minħabba l-eżistenza ta’ distorsjonijiet sinifikanti fil-pajjiż esportatur f’konformità mal-Artikolu 2(6a)(b) tar-Regolament bażiku, ma huwiex xieraq li jintużaw il-prezzijiet u l-kostijiet domestiċi fil-pajjiż esportatur, il-valur normali jiġi stabbilit b’referenza għal prezzijiet jew għal parametri referenzjarji mingħajr distorsjoni f’pajjiż rappreżentattiv xieraq għal kull produttur esportatur skont l-Artikolu 2(6a)(a) tar-Regolament bażiku. Kif spjegat hawn fuq fil-premessa (147), l-istess dispożizzjoni tar-Regolament bażiku tippermetti wkoll l-użu tal-kostijiet domestiċi jekk jiġi stabbilit b’mod pożittiv li dawn mhumiex distorti. F’dak il-kuntest, il-produtturi esportatur